Iklan Facebook kini tersedia di Pusat Penjual Shopee

Platform e-dagang Shopee mengumumkan penyediaan iklan Facebook atau “Facebook Ads” yang di Pusat Penjual Shopee platform itu beberapa negara termasuk Malaysia, Indonesia, Filipina, Singapura, Taiwan, Thailand dan Vietnam.Dalam sebuah kenyataan, syarikat e-dagang yang mempunyai lebih 20 juta penjual di platformnya berkata iklan yang disediakan itu akan melibatkan penjual terpilih pada fasa awal pelancaran dan akan diperluaskan pada bulan-bulan akan datang.Menurutnya, penyediaan integrasi Facebook Ads akan memperkasakan penjual sekali gus membolehkan mereka meningkatkan keberadaan perniagaan dalam talian dengan memanfaatkan saluran Facebook, Instagram dan Audience Network demi membantu membawa masuk lebih banyak trafik ke kedai Shopee mereka. “Dengan 95% pengguna Shopee bergantung pada Facebook dan Instagram untuk menemui jenama dan produk baru.“Facebook Ads turut membolehkan personalisasi yang lebih banyak bagi iklan yang disiarkan berdasarkan pilihan dan tingkah laku pengguna di platform, sekali gus menggalakkan pembelian dan memaksimumkan pertumbuhan jualan,” katanya.Dalam pada itu, Ketua Kempen Pemasaran Shopee Malaysia Kenneth Soh berkata kerjasama antara platform e-dagang itu bersama Meta bagi melancarkan Facebook Ads akan memberi impak positif yang besar kepada para penjual. “Ia sememangnya merupakan sesuatu penambahan yang signifikan bagi mereka. “Mereka kini mampu mengembangkan iklan produk kepada aplikasi dan laman web lain, dengan ini meningkatkan pangkalan pelanggan mereka,” katanya lagi.Menurut Kenneth, Shopee akan terus mengembangkan lebih banyak kerjasama sedemikian bagi membuka peluang yang lebih besar dalam menambah baik perniagaan dan kemahiran digital.Facebook Ads bersama Shopee mula diperkenalkan pada 2019 di mana hanya beberapa jenama dapat menjalankan dan mengurus kempen jualan mereka melalui platform Facebook. Sejak dilancarkan, banyak jenama telah meningkatkan perniagaan menggunakan ciri tersebut, menghasilkan secara purata 5 kali ganda pulangan atas perbelanjaan iklan (ROAS) merentas semua kategori pada separuh kedua 2021.Dalam pada itu, Pengarah Meta Singapura Damian Kim berkata ketika ini, adalah amat penting bagi perniagaan menjangkau dan mendekati pelanggan mereka terutamanya apabila tingkah laku membeli-belah terus berubah secara drastik. “Penemuan digital kekal penting dalam memacu permintaan dan jualan, dan saya dengan pelancaran Facebook Ads menerusi Pusat Penjual Shopee akan menjadi enjin yang membolehkan ribuan penjual mempunyai akses yang saksama dan lebih mudah untuk memanfaatkan Facebook Ads yang akan menghubungkan mereka dengan pelanggan baru.”Pengintegrasian Facebook Ads di Pusat Penjual Shopee membolehkan proses penyertaan dengan sendiri atau self-onboarding yang dipermudahkan. Ia direka bagi menawarkan proses pengurusan kempen yang lancar dari awal hingga akhir kepada para pengguna. Selain daripada menjimatkan masa untuk melancarkan kempen melalui Pusat Penjual Shopee, penjual juga dapat menambah nilai dan membayar kredit iklan dengan mudah tanpa perlu meninggalkan platform selain dapat mengakses prestasi kempen Facebook Ads bagi mengoptimumkan hasil jualan.


PM tutup amalan nepotisme dengan fitnah jahat, kata Muhyiddin

Perdana Menteri Anwar Ibrahim cuba menutup amalan nepotisme yang berlaku dalam kerajaan Pakatan Harapan (PH)-Barisan Nasional (BN) dengan sengaja melemparkan fitnah jahat, kata Muhyiddin Yassin.
Presiden Bersatu itu berkata, tohmahan yang dilemparkan ke atasnya itu dengan mengaitkan ahli keluarganya terlibat rasuah sengaja dibuat untuk menutup kepincangan melampau perdana menteri dan anggota kerajaannya melantik anak beranak dalam kerajaan.
“Termasuk dengan tanggungjawab dan kuasa untuk mengurus kontrak kerajaan.
“Amalan nepotisme ini tidak boleh ditutup dengan melemparkan tohmahan tidak berasas kepada orang lain,” katanya dalam satu kenyataan malam tadi.
Sebelum ini Anwar dikecam kerana melantik anaknya, Nurul Izzah sebagai penasihat kanan ekonomi dan kewangan kepada perdana menteri.
Selain itu, Speaker Dewan Rakyat Johari Abdul turut menerima kritikan kerana melantik anaknya sebagai pegawai khas.
Anwar yang sebelum menjadi perdana menteri sering menentang amalan nepotisme bagaimanapun berkata, lantikan ahli keluarga untuk menjawat jawatan kerajaan dibenarkan akan tetapi tidak dibenarkan mengambil gaji.
Baru-baru ini, sebuah portal melaporkan Suruhanjaya Pencegahan Rasuah Malaysia (SPRM) menyiasat satu penganugerahan kontrak lumayan kepada menantu bekas perdana menteri.
Laporan itu menyebut, ia melibatkan pemberian kontrak Sistem Imigresen Bersepadu Nasional (NIISe) kepada syarikat IRIS Corporation Berhad yang dikaitkan dengan menantu Muhyiddin.
“Saya menafikan sekeras-kerasnya tuduhan ini. Ia adalah satu fitnah jahat yang sengaja direka untuk mencalar maruah saya dan keluarga,” katanya.
Muhyiddin berkata, beliau sama sekali tidak terlibat dalam proses penganugerahan kontrak yang dijalankan secara tender terbuka.
“Proses perolehan kontrak dibuat mengikut tatacara perolehan biasa kerajaan di bawah seliaan Kementerian Kewangan dan kementerian yang berkaitan,” katanya, sambil menyebut ia bukan berada di bawah tanggungjawab atau bidang kuasa beliau sebagai perdana menteri pada waktu itu.
Selain itu, tambah Muhyiddin, tiada mana-mana ahli keluarganya mempunyai kepentingan dalam IRIS Corporation Berhad sama ada sebagai pengarah syarikat atau pemegang saham.
“Bagaimana saya yang tidak mempunyai bidang kuasa dalam penganugerahan kontrak dan keluarga saya yang tidak ada sebarang kepentingan dalam syarikat yang dianugerahkan kontrak, ditohmah menyalahgunakan kuasa demi kepentingan diri dan keluarga?,” soal Muhyiddin.


Penggodam Korea Utara curi AS$100 juta dalam rompakan mata wang kripto, kata penganalisis

Penggodam Korea Utara mencuri lebih AS$100 juta (kira-kira RM462 juta) nilai mata wang digital dalam rompakan baru-baru ini yang menjejaskan pengguna perkhidmatan Atomic Wallet, kata firma analisis mata wang kripto, Elliptic semalam.
Elliptic, dalam catatan blog berkata bahawa lebih 5,500 dompet digital telah diserang oleh penggodam, yang dikatakan firma itu sebahagian daripada kumpulan jenayah siber Korea Utara yang sering dikenali sebagai Lazarus.
Reuters cuba mendapatkan maklum balas daripada pegawai Korea Utara ke Pertubuhan Bangsa-Bangsa Bersatu di New York tidak namun tidak berjaya, walaupun Pyongyang pada masa lalu menafikan melakukan kecurian digital.
Atomic Wallet buat masa ini belum memberi sebarang maklum balas berhubung insiden itu.
Syarikat itu, yang dikatakan berpangkalan di Estonia, sebelum ini mengatakan bahawa ia "menerima laporan dompet dikompromi" dan ia mengupah firma analisis mata wang kripto lain, Chainalysis, untuk menyiasat kejadian itu dan menjejaki dana yang dicuri.
Chainalysis bagaimanapun enggan memberi sebarang komen.
Lazarus telah dipersalahkan atas beberapa siri kecurian yang menyasarkan pengguna dan organisasi mata wang kripto.
Elliptic berkata suspek yang menyasarkan pengguna Atomic Wallet adalah yang terbesar sejak penggodam didakwa mencuri syiling digital bernilai kira-kira AS$100 juta daripada alat yang dibangunkan oleh firma mata wang kripto AS Harmony tahun lepas.
Awal tahun ini, Pertubuhan Bangsa-Bangsa Bersatu melaporkan bahawa Korea Utara telah mencuri lebih banyak aset mata wang kripto pada 2022 berbanding tahun-tahun lain.
Pemantau antarabangsa berkata bahawa wang yang dicuri telah dipam ke dalam program nuklear dan peluru berpandu Korea Utara yang dibenarkan.
Reuters cuba mendapatkan komen daripada FBI mengenai kes kecurian terbaru itu, namun tidak berjaya.
Pegawai polis Estonia juga tidak segera membalas e-mel yang dihantar selepas waktu bekerja.


Neraka dalam 18 Puasa

18 Puasa Di Kampung Pisang sebuah filem “menunggang” tema agama sudah meraih lebih RM3 juta sebaik ditayangkan di Astro First.Filem arahan Mamat Khalid ini, dengan menggunakan pendekatan satira-slapstik-didaktik menjadikan Kampung Pisang sebagai latar.Watak-watak biasa yang sering Mamat tampilkan dalam karya sebelumnya seperti Pak Jabit, Tyson dan Pak Karim muncul lagi Ramadan ini.Sarat dengan wajah ternama, filem ini dilakonkan antara lain oleh Bell Ngasri, Aziz M Osman, Kazar Saidi, Mat London, Namron, Jaafar Onn dan Afea Deanna.Untuk melengkapkan “penunggangan” filem ini membawa masuk agamawan Kazim Elias dan Rani Kulop sebagai cameo.18 Puasa Di Kampung Pisang arahan Mamat Khalid.Terdapat pelbagai cara melihat 18 Puasa Di Kampung Pisang.Pertama, mungkin ia filem yang akan dipandang menjengkelkan oleh ramai.Ia misalnya sempat mempersendakan wanita dengan rujukan saiz payudara ibu Kiambang di awal filem.Ia juga mungkin mengakibatkan sesetengah orang meruok kerana terdapatnya adegan neraka dan watak iblis (dan dengan bijak Mamat membawa Kazim sebagai “dalil”) bahawa filem ini jangan kelak dipersoalkan.Juga sebagai satira, mereka yang mungkin “terkena” seperti kelompok agamawan, politikus, dan karyawan filem mungkin ikut terasa.Kedua, filem ini mungkin boleh dilihat sebagai satu medium penceritaan ala “dagang”, dan bukan “dalang”.Penceritaan ala “dalang” biasanya dimaksudkan untuk hiburan semata-mata, bersifat santai, berniat mengkagumkan khalayak dan membuaikan mereka dengan rasa.Dalam wayang tradisional, tok dalang akan memainkan watak kulit Ramayana misalnya untuk mengamankan penonton yang keletihan di siang hari.Penceritaan ala “dagang” pula ialah bila mana naratif sesebuah karya itu disampaikan dengan tujuan nasihat, teguran, dan mengasuh yang selalunya adalah dimotivasikan oleh saranan agama.Jadi karya dapat menjadi susunan khutbah agama yang diatur pada cerita.Justeru naratif hanya membawa pesan-pesan kerohanian.Cerita jatuh di tempat kedua.Syair-syair klasik kita menggunakan kerangka “dagang” ini memandangkan pentas atau panggung adalah medium pendidikan.Maka 18 Puasa Di Kampung Pisang adalah mengambil bentuk penceritaan “dagang” ini, tetapi dibalut dengan genre satira-slapstik di mana dialognya amat menjentik dan menyakitkan hati (buat mereka yang mudah terasa).Ia mengisahkan Bakoba (ketua koperasi) dan segelintir penghuni Kampung Pisang yang tidak berpuasa (dikenali sebagai geng plastik hitam) dan makan siang hari.Satu ketika, Bakoba tercedera akibat dihempuk durian gugur ketika sedang menikmati nasi kandar kuah campur dengan bendi dua.Dalam koma itu Bakoba didatangi iblis lakonan Namron dan (pelawak veteran) Jaafar Onn.Iblis membawakan Bakoba kembali melihat tindak-tanduk dan perangainya.Di sinilah siri kuliah agama oleh Iblis untuk Bakoba dengan niat menginsafkan dicurahkan.Tentu, ceramah bertele itu disulami dialog menyindir seperti kluster politik yang sedang berbaris untuk masuk ke neraka; atau wang tabung KWSP yang sudah habis dikeruk ketika bencana pandemik Covid 19.Tentu jenaka yang diutarakan ini adalah untuk kita sebagai audien mentertawakan diri sendiri (salah satu tujuan satira).Siri nasihat agama ini pula tidak disampaikan oleh Kazim Elias selaku seorang agamawan, tetapi menerusi watak Iblis.Kazim memadai sebagai tempelan di celah Yah Kuchai.18 Puasa sebagai sebuah karya slapstik ala panggung Vaudeville memberikan latar warung yang ditutup dengan plastik, tempat penduduk kampung mencuri makan.Di sini terdapat dialog menggelikan hati dan penuh mengejek.Ia cepat mensasar di masjid, pusat sesebuah kampung Melayu yang mana ia juga menjadi tempat paling sarat kepura-puraan.Sudah tentu, latar ala Vaudeville yang munasabah untuk pendosa seperti Bakoba adalah neraka.Di mana dia menemui Yang Berhomat (kita tahu maksiat ahli politik), Pak Din (yang kaki masjid tetapi sayang menyepak kucing dalam perjalanan ke masjid), dan mengejutkan Rani Kulup (yang mempertikaikan kemunculannya di neraka).Akan tetapi slapstik paling munasabah untuk perbincangan selalunya mengenai lakonan.Komedi slapstik bukanlah satu seni semberono, ia harus berada di atas garis tipis jenaka berlebihan dan saatnya pelakon hilang kawalan.Sejak dari zaman filem bisu, slapstik komedi dipersembahkan dengan “tension” oleh Marx Brothers, kemudian Zeppo dan tentu penggunaan tubuh badan yang ekstrim seperti terlihat pada Charlie Chaplin.Bintang slapstik paling diingati era ini tentulah Jim Carey dengan aneka karyanya yang menjengkelkan tetapi juga menakjubkan.Selalunya momen slapstik yang ditunggu ialah apabila kek atau pai ditonyohkan ke muka pelakon untuk ditertawakan.Dalam 18 Puasa, tentu tiada kek dan pai; tetapi nasi kandar Aboo Talib menjadi ratib para pelakon filem ini.Adegan mercun masuk tersumbat ke dalam mulut muazzin yang sedang bang misalnya adalah adegan bodoh tetapi komik yang mesti ada.Perhatikan juga pengintip makan siang Ramadan membantu mamak menyiapkan makanan di dapur.Kelucuan memaksakan inilah ciri slapstik yang mesti dihakimi dengan cara berbeza.Kesulitan komedi slapstik ini ialah mengawal diri dalam lakonan, tetapi dalam masa yang sama melepaskan tali lelakon itu sehingga tiba ke hadnya.Maka Mamat Khalid memang bijak dengan membawa Jaafar Onn (antara bakat slapstik terbaik negara ini) ke tengah untuk melakonkan watak Iblis dalam filem ini.Namron dan Jaafar Onn amat menyerlah sebagai Iblis.Ternyata khutbah bukanlah suatu yang dahsyat untuk dibubuh dalam naratif, dan jika diserahkan kepada bintang yang betul, ia masih mampu menujah sebagai komponen utama yang berbaloi dalam filem.Namron bersahaja, tidak perlu mengada dan itu amat kontras sekali dengan lakonan Jaafar Onn yang memang kekal menggunakan kemampuan lawaknya yang berlebih.Gabungan kedua-duanya memungkinkan aspek paling kaku dalam 18 Puasa menjadi aspek yang mengikat laku untuk ditonton.Malah nampaknya, bahagian khutbah agama yang didaktik ini kelihatan begitu dipuji oleh para penonton.


Keputusan SPM diumum 8 Jun

Keputusan peperiksaan Sijil Pelajaran Malaysia (SPM) 2022 akan diumumkan pada 8 Jun (Khamis), demikian menurut Kementerian Pendidikan (KPM).
KPM dalam satu kenyataan hari ini memaklumkan calon boleh mendapatkan keputusan peperiksaan SPM dari sekolah masing-masing bermula 10 pagi.
Slip keputusan akan dihantar melalui pos bagi calon persendirian atau calon boleh menghubungi Jabatan Pendidikan Negeri tempat calon mendaftar untuk menduduki peperiksaan.
Calon sekolah dan calon persendirian juga boleh membuat semakan keputusan melalui kaedah secara dalam talian di pautan myresultspm.moe.gov.my untuk mendapatkan slip keputusan peperiksaan SPM 2022 mulai 10 pagi pada 8 Jun sehingga pukul 6 petang pada 14 Jun.
Semakan juga boleh dibuat melalui sistem pesanan ringkas (SMS) untuk mendapatkan ringkasan keputusan peperiksaan SPM 2022 dengan menaip SPMNombor Kad PengenalanAngka Giliran dan hantar ke 15888.
Sistem tersebut akan diaktifkan mulai pukul 10 pagi pada 8 Jun 2023 sehingga pukul 6 petang pada 14 Jun.
Seramai 403,637 calon berdaftar bagi menduduki peperiksaan SPM 2022 di 3,355 pusat peperiksaan seluruh negara.


Menjawab hujah dan fitnah Puad Zarkashi

Agak pelik apabila mantan ketua pengarah Jabatan Hal Ehwal Khas (Jasa) dan ahli majlis kerja tertinggi (MKT) Umno dilantik, Puad Zarkashi masih tidak mengenali saya walaupun selepas dua tahun bekerja bersama.Puad sepatutnya lebih tahu saya bukan jenis “Yes Boss” dan berani menyatakan kebenaran termasuklah ketika dia menjadi bos saya.Sepanjang hidup, prinsip saya adalah taat kepada ulil amri dan menjaga institusi, termasuk institusi presiden dan organisasi yang diwakili.Taat tidak bermaksud tidak menegur jika mereka melakukan kesalahan dan menyalah guna kuasa. Taat juga tidak bermaksud taksub.Saya tidak mempertahankan bos, sepertimana Puad mempertahankan “Bossdia”, “Bosskau” atau “Bossku” walaupun bos-bos ini melakukan kesilapan, menyalah guna kuasa dan melanggar dasar parti.Saya hanya akan mempertahankan mereka jika mereka masih berada di landasan yang benar dan tidak menyeleweng daripada prinsip perjuangan.Saya ada prinsip dan pendirian sendiri. Saya bukan taksub individu atau taksub personaliti tertentu.Semasa di Jasa, saya puji Puad kerana dia seorang ketua pengarah yang rajin, kuat kerja, banyak idea, jaga kebajikan pegawai dan berani bersuara, tetapi saya tidak mempertahankan Puad jika dia melakukan kesilapan dan menyalahgunakan kuasa.Malah, pegawai-pegawai Jasa tahu saya antara yang paling berani memperbetulkan kesilapan-kesilapan Puad akibat sifat ego dan panas baran beliau semasa di Jasa.Mereka akan mencari saya dan akan meminta bercakap dengan Puad kerana mereka tahu saya berani berhadapan dengan dia.Malah tidak keterlaluan jika ada dalam kalangan pegawai Jasa yang mengatakan Puad yang sebenarnya takut kepada saya.Di Melaka, semasa program sekolah Jasa, ada yang memaklumkan Puad begitu marah kepada saya kerana tersilap membentangkan hal berkaitan penjenamaan.Tapi apabila di depan saya, nada Puad terus berubah menjadi lembut, sehingga menganggap kesilapan saya itu hanya masalah salah komunikasi.Kata mereka, mungkin Puad takut kerana saya ada kekuatan di media sosial.Kata yang lain, Puad takut nak memarahi saya sebab tak mahu kehilangan saya kerana saya antara yang paling boleh diharapkan untuk menjawab pelbagai isu dalam “town hall” Jasa di dalam dan luar negara.Ada juga yang kata, Puad takut kehilangan saya sebab saya sahajalah “panglima perang” Jasa yang boleh diharapkan untuk ke hadapan mempertahankan perdana menteri, presiden, kerajaan, Jasa dan diri beliau sendiri selepas ketiadaan Lokman Noor Adam.Tak tahulah saya yang mana satu betul.Apa pun atas faktor inilah, pegawai-pegawai Jasa akan berjumpa saya, mengadu hal dan meminta saya menegur dan membetulkan kesilapan-kesilapan Puad.Dalam kes Lokman, tindakan Puad “menyejuk bekukan” beliau dianggap salah oleh para pegawai Jasa.Saya berusaha membetulkan kesilapan Puad ini, tetapi, kerana Lokman dan pegawai-pegawai bawahannya juga bertindak menyerang ketua pengarah Jasa itu di media sosial, saya anggap Lokman tidak lagi boleh diselamatkan.Ada tiga orang lagi pegawai Jasa yang hampir kehilangan kerja akibat kesilapan Puad.Siapakah yang menyelamatkan mereka jika Tun Faisal tidak berani membetulkan kesilapan-kesilapan bosnya?Jadi jangan tuduh saya tidak berani menegur Bosssaya, Bosskau atau Bossku jika mereka melakukan kesalahan, cuma prinsip saya, saya tetap akan menjaga institusi.Kenapa saya tidak komen video Annuar Musa?Sebab ia adalah kisah lama. Hari ini prinsip Annuar kekal “No Anwar, No DAP” dan mempertahankan Permuafakatan Ummah.Jika hari ini, beliau seperti Puad, menyokong DAP dan mahu memecah belahkan ummah, saya juga akan membuat teguran yang serupa seperti yang saya buat terhadap Puad, Bossdia, Bosskau dan Bossku.Samalah seperti Puad. Puad mengaku beliau terlibat dengan gerakan sosialis sebelum melarikan diri dari Brunei.Tetapi selepas itu beliau menjadi Islamis dan terlibat dengan PAS, PMIUM dan Umno.Jadi tak perlulah saya hukum Puad hari ini kerana anutan beliau pada masa silam.Hari ini, yang mahu menghalalkan kerjasama dengan DAP dan mencadangkan sesuatu yang bertentangan dengan keputusan dasar parti ni Puad atau Annuar?Tidak bolehkah Puad menjawab “straight to the point”, pertama, benar atau tidak benar ada usaha dan konspirasi dalam kalangan ahli MKT untuk mengubah dasar ‘No Anwar, No DAP’ yang dipegang oleh Umno ketika ini?Kedua, benar atau tidak benar, apabila beliau mencadangkan kerjasama dengan DAP, beliau juga sebenarnya sebahagian daripada konspirasi ini?Adakah pada pendapat saya Puad dimalukan apabila tidak dinamakan sebagai calon PRU14?Jawapan saya kekal, ya dan saya nak tambah, bukan sahaja beliau rasa dimalukan malah beliau sangat marah dengan Bossdia, pemimpin-pemimpin Umno tertentu dan keputusan yang dibuat sehingga meletak jawatan sebagai ketua pengarah Jasa dan mengugut mahu menjadi calon bebas.Saya sendiri jika tidak dinamakan sebagai calon dalam PRU15, tidak sekali-kali akan melakukan apa yang Puad lakukan.Malah saya akan tetap membantu memenangkan calon yang dinamakan oleh parti dan mengundi calon tersebut.Di manakah Puad sewaktu PRU14?Adakah beliau di Batu Pahat dan membantu memenangkan calon Barisan Nasional (BN)?Alhamdulillah, di Putrajaya, BN masih dapat menyumbang satu kerusi Parlimen dalam PRU14. Apakah yang disumbangkan Puad di Batu Pahat?Tak payah lah bercakap mengenai “guilty conscious” mengenai perkara-perkara berkaitan peraturan-peraturan kewangan.Cukuplah sekadar saya kata, saya tahu dan Puad juga tahu apa yang berlaku di Jasa.Pendekatan politik yang Puad sebut itu merupakan usaha beliau menjustifikasikan kerjasama dengan DAP seperti justifikasi yang diberikan oleh parti-parti lain, termasuk PAS dan Bersatu sebelum ini.Hujah Puad, “Umno mampu memimpin siapa sahaja, parti apa pun dan malaun mana pun.Hatta DAP. Inilah hujah Dr Mahathir Mohamad, Semangat 46 dan PAS untuk bekerjasama dengan DAP.Akhirnya apa terjadi? Sebelum cukup penggal Mahathir terpaksa menyerahkan jawatan-jawatan penting seperti menteri kewangan, peguam negara dan ketua hakim mengikut kehendak DAP, Icerd dan Statut Rom hampir ditandatangani dan Mahathir sendiri mengeluh kerana tidak mampu mengekang kerakusan DAP.PAS dan Bersatu sudah sedar bahaya DAP dan menolak kerjasama dengan DAP dan Anwar?Puad pula? Masih tak mahu belajar dari sejarah dan hendak dihukum sejarah berulang kali lagi?Alasan dangkal Puad “ini adalah kerjasama politik untuk kelangsungan hidup rakyat”. Mungkin Puad boleh jawab, apakah rakyat sudah mati di bawah kerajaan Perikatan Nasional (PN)?Tidakkah PN membela rakyat jauh lebih baik daripada Mahathir, DAP dan Pakatan Harapan?Satu lagi hujah dangkal Puad adalah, “di Johor, speaker daripada Amanah dan timbalan speaker daripada DAP”.Soalan saya, apakah Umno membentuk kerajaan bersama dengan DAP di Johor?Sefaham saya, DAP masih duduk di ruang pembangkang dalam Dewan Undangan Negeri Johor.Dangkalnya hujah Puad sehingga pemberian jawatan timbalan speaker mahu disamakan dengan pembentukan kerajaan bersama DAP.Hujah apakah ini? Di Johor pun DAP masih pembangkang, boleh tak jangan masuk campur hal di negeri asal saya, Perak?Saya malas sentuh mengenai pertanyaan Puad ini, “rancangan siapa bila Bossdia desak supaya setiausaha agung Umno buat laporan polis kononnya surat presiden Umno dipalsukan. Itu bukan konspirasi?”. Ini pertanyaan tidak bijak daripada seorang ahli MKT.Kata Puad, “Tetapi Mahathir lupa semasa dI Jasa, dia kecam Bossdia kerana dapat peruntukan jutaan ringgit daripada Kementerian Komunikasi dan Multimedia untuk projek ‘Malaysia for All'”.Puad, suka saya ingatkan, berkenaan soal ini, dia yang datang ke kubikel saya dan bertanya pendapat jujur saya sebagai pemikir Jasa mengenai ‘Malaysia for All’, jawapan saya adalah profesional dan tidak mengaitkan dengan mana-mana individu.Sebetulnya bagi kami di Jasa, kami tak tahu pun siapa di belakang projek ini. Saya tidak tahu apa politik di dalam MKT sehingga mengaitkan projek tersebut dengan individu tertentu, tetapi bagi kami di Jasa, pandangan kami hanya berkaitan laman sesawang dan tidak berkaitan mana-mana individu.Hujah Puad lagi, “Tetapi Tun Faisal dengan angkuh tuduh saya munafik. Lantas mengemukakan ayat al-Quran Surah An-Nisa ayat 139.”Ayat 139 Surah An-Nisa ini sangat “straight forward” dan tak susah untuk difahami. Bahagian mana yang tidak faham?Ada tiga bahagian dalam ayat ini. Pertama, pesanan Allah untuk menyampaikan khabar berita mengenai azabNya kepada golongan munafik, iaitu “khabarkanlah kepada orang-orang munafik bahawa mereka akan mendapat seksaan yang pedih”.Bahagian kedua ayat ini adalah, siapakah golongan munafik itu, “(iaitu) orang-orang yang mengambil orang-orang kafir menjadi auliya (teman-teman rapat, teman kepercayaan, teman sepakatan, penolong) dengan meninggalkan orang-orang mukmin.”Bahagian ketiga pula, “apakah mereka mencari izzah (kekuatan, kemuliaan, kekuasaan) di sisi orang kafir itu? Maka sesungguhnya izzah itu kepunyaan Allah keseluruhannya”Bacalah ayat ini berulang kali dan kaitkan pula dengan gerakan anti penyatuan ummah dan saranan yang dibuat. Apakah tidak ada persamaannya?Nasihat kepada Puad, tidak perlulah mengikut telunjuk orang yang cuba mewajarkan dan menghalalkan kerjasama dengan DAP sehingga terpaksa menggunakan hujah-hujah dangkal dan menipu mengenai diri saya dan pendirian saya.Tidak cukupkah dimalukan oleh mereka sebelum ini? Tun Faisal Ismail Aziz merupakan timbalan ketua Umno bahagian Putrajaya* Tulisan ini adalah pandangan peribadi penulis yang tidak semestinya mewakili pendirian MalaysiaNow.


Lelaki ditahan ‘rakan keluarga dekat’, bukan pembantu, kata bekas menteri

Naib Presiden PKR, Xavier Jayakumar mendakwa seorang rakan pemimpin parti yang direman hari ini kerana siasatan rasuah melibatkan syarikat yang berurusan dengan kementeriannya ketika pentadbiran kerajaan Pakatan Harapan (PH) bukan pembantunya, tetapi “rakan keluarga dekat”.Xavier yang merupakan bekas menteri air, tanah dan sumber asli mengulas mengenai laporan MA Tinagaran, yang ditahan reman oleh Suruhanjaya Pencegahan Rasuah Malaysia (SPRM) sebagai pegawai tugas-tugas khasnya.“Saya juga berharap agar orang ramai menunjukkan rasa hormat kepada pihak berkuasa dalam mengendalikan siasatan yang melibatkan Tinagaran,” katanya dalam satu kenyataan hari ini.Xavier yang dilihat cuba mengelak dirinya daripada siasatan SPRM mengatakan tidak pernah membenarkan sebarang unsur rasuah ketika memegang jawatan menteri.“Dalam laporan media baru-baru ini, nama saya disebut sehingga menimbulkan prasangka terhadap saya sebagai wakil rakyat.“Bertindak atas nasihat keluarga dan rakan, saya ingin membersihkan nama saya dengan pihak berkuasa,” katanya sambil menambah “saya tidak akan pernah meninggalkan nilai-nilai sebagai salah seorang reformis awal” dalam PKR.Semalam, MalaysiaNow memetik sumber dalaman siasatan SPRM terhadap Tinagaran, yang juga timbalan pengerusi PKR Perak, ditahan bersama dua pengarah syarikat dalam satu operasi di Perak.Laporan itu juga menyatakan SPRM merampas wang tunai RM1.2 juta dari sebuah rumah dan pejabat, sementara beberapa akaun bank individu dan syarikat bernilai RM77 juta dibekukan.Difahamkan, kes ini berkaitan dengan pemberian projek perlombongan pasir.Xavier dalam pada itu, menyatakan pemimpin yang terkait dengan rasuah mesti dipertanggungjawabkan untuk memelihara integriti institusi tersebut.“Keputusan utama yang dibuat oleh kementerian mesti diluluskan secara kolektif dalam Kabinet,” katanya.


Keputusan kalimah ‘Allah’ bukan bermakna Kristian menang ke atas Islam

Seorang pemimpin gereja di Sarawak berusaha untuk meredakan kehangatan isu agama berhubung keputusan mahkamah baru-baru ini yang membenarkan penganut Kristian di negeri tersebut menggunakan kalimah “Allah”.Beliau berkata, keputusan itu tidak boleh dilihat sebagai kemenangan oleh satu kumpulan ke atas kumpulan yang lain, walaupun kerajaan persekutuan memfailkan rayuan terhadap keputusan tersebut.“Ia bukan kemenangan bagi orang Kristian ke atas orang Islam,” kata Danald Jute, uskup gereja Anglikan di Sarawak dan Brunei, kepada MalaysiaNow.“Ini adalah penghakiman yang adil dan saksama di mana hakim berkata tidak dapat dipertikaikan bahawa masyarakat Kristian di Sabah dan Sarawak, sejak beberapa generasi, menggunakan kalimah ‘Allah’ dalam amalan agama mereka.”Keputusan Mahkamah Tinggi Kuala Lumpur pada 10 Mac lalu menyatakan penganut agama Kristian dibenarkan menggunakan perkataan “Allah” termasuk tiga perkataan Arab lain – “Baitullah”, “Kaabah” dan “solat” – dalam penerbitan agama mereka bagi tujuan pendidikan.Hakim Mahkamah Rayuan Nor Bee Ariffin yang bertindak sebagai hakim Mahkamah Tinggi, membenarkan permohonan semakan kehakiman oleh seorang penganut Kristian warga Sarawak, Jill Ireland Lawrence Bill, yang memperjuangkan perkara itu di mahkamah sejak 13 tahun lalu.Nor Bee dalam keputusannya berkata arahan yang dikeluarkan kementerian dalam negeri pada 1986 yang melarang penggunaan empat perkataan itu tidak selari dengan undang-undang dan tidak rasional.Beliau juga berkata perkataan-perkatan tersebut boleh digunakan oleh masyarakat Kristian bagi tujuan pengajaran kerana ia digunakan di negeri itu lebih dari 400 tahun.“Penggunaan kata-kata itu tidak akan mengganggu ketenteraman awam,” katanya.Bukan masalah di SarawakDi Sarawak sendiri, penggunaan kalimah “Allah” oleh penganut Kristian tidak pernah menjadi masalah.Ramai komuniti Kristian di negeri yang sememangnya menggunakan bahasa Melayu ketika di gereja atau ritual ibadah.Dayang Khamsiah Awang Omar, seorang anak Melanau dari bandar Oya, berkata penggunaan kalimah “Allah” sebagai nama Tuhan dalam masyarakat Kristian memang sudah lama digunakan sejak beberapa generasi.“Sebenarnya, sesiapa sahaja di Sarawak bebas memanggil Tuhan mereka dengan perkataan ‘Allah’”, katanya.“Bagi orang Melanau, penggunaan ‘Allah’ tidak semata-mata untuk agama tertentu,” katanya kepada MalaysiaNow.“Rakan-rakan Cina pun memanggil Tuhan mereka ‘Tuhan Allah’. Lagipun, itu antara anda dan Tuhan,” tambahnya.Beliau bahkan berkata penggunaan “bin” dan “binti” pada nama seseorang pun tidak semestinya menunjukkan mereka sebagai penganut Islam kerana orang Kristian Melanau juga menggunakan perkataan tersebut pada nama mereka.Bagaimanapun, Putrajaya memfailkan rayuan terhadap penghakiman tersebut pada 15 Mac lalu. Ia turut menyatakan “ketidakpuasan hati” dengan penghakiman Nor Bee.“Pihak perayu mengajukan permohonan semakan terhadap Mahkamah Rayuan berhubung keseluruhan keputusan itu,” kata notis rayuan kerajaan itu.PAS dan Umno juga turut menggesa agar keputusan tersebut dirujuk kepada Mahkamah Rayuan, dan memandang serius keputusan Mahkamah Tinggi yang membenarkan orang bukan Islam menggunakan perkataan “Allah” dalam penerbitan mereka.Jangan politikkan isu ‘Allah’Namun Danald berkata bahawa isu “Allah” tidak boleh dipolitikkan.Beliau berkata keputusan Mahkamah Tinggi adalah “kemenangan bagi akal budi”, di mana semua orang harus belajar menerima dan menghormati latar belakang individu lain.“Keputusan itu adalah penghakiman yang adil berdasarkan undang-undang,” tambahnya.“Ini adalah kemenangan akal budi yang harus diterima dan dihormati oleh semua orang, tanpa mengira latar belakang, menuju ke arah Malaysia yang lebih baik.“Kita tidak boleh membiarkan tindakan pecah belah dan permusuhan memecah belahkan kita sebagai sebuah negara. Sekiranya kita tidak menghormati keputusan mahkamah, negara kita akan menuju kehancuran,” ujarnya lagi.


'Dulu, kini dan selamanya Umno', Khairy nafi dakwaan keluar parti

Menteri Kesihatan Khairy Jamaluddin hari ini menegaskan beliau masih ahli Umno dan akan tetap bersama parti itu selamanya walau apa keadaan sekalipun.
Ahli Parlimen Rembau itu sekali gus menafikan video bertajuk “KJ Keluar Umno!! Sah, Keputusan Muktamad Khairy Jamaluddin!!” yang disiarkan menerusi Youtube, pada 14 September lepas.
“Saya tak suka layan berita macam ini tapi ramai mesej dan tanya. Saya tetap Umno. Saya menang KP (ketua Pemuda Umno) tapi tak dilantik Kabinet dan dipulau, tetap Umno.
“… macam-macam penganiayaan politik, tetap Umno. Saya kalah presiden dan dipandang semacam, tetap Umno. Kena cari kawasan baru pun, tetap Umno. Jangan risau. Dulu, kini, selamanya,” katanya menerusi Instagram.


Keluarga Muslim dirempuh trak di Kanada adalah ‘serangan terancang’

Rempuhan seorang lelaki yang memandu trak terhadap empat sekeluarga sehingga maut di wilayah Ontario, Kanada disifatkan polis sebagai serangan “terancang”.Suspek trak terbabit yang memakai baju “seperti perisai badan”, melarikan diri dari lokasi sejurus kejadian rempuhan tersebut pada petang Ahad.Detektif Paul Waight berkata suspek berusia 20 tahun itu kemudian ditahan di sebuah pasar raya yang terletak kira-kira tujuh km dari tempat kejadian di London, Ontario.“Terdapat bukti menunjukkan ia adalah suatu serangan yang dirancang dan didorong oleh kebencian. Dipercayai kesemua mangsa disasarkan kerana mereka adalah penganut Islam,” kata Paul dalam sebuah sidang media.Mangsa kejadian itu termasuk seorang wanita warga emas berusia 74 tahun, lelaki (46 tahun), wanita (44 tahun) dan remaja perempuan berumur 15 tahun.Nama kesemua mangsa bagaimanapun tidak didedahkan.Menurut Datuk Bandar London Ed Holder kesemua mangsa adalah melibatkan tiga generasi keluarga berkenaan.Akibat insiden itu, seorang kanak-kanak lelaki berusia sembilan tahun turut dikejarkan ke hospital untuk rawatan dan dilaporkan beransur pulih.“Biar saya berterus-terang, ini adalah satu serangan bunuh terhadap orang Islam dan warga London, ia berakar daripada kebencian yang terpendam,” kata Holder lagi.Suspek yang dikenali sebagai Nathaniel Veltman kini berdepan empat pertuduhan membunuh dan satu pertuduhan cubaan membunuh.Bagaimanapun, Waight berkata, pihak berkuasa tempatan juga sedang berbincang dengan polis serta peguam negara mengenai penambahan pertuduhan “melakukan keganasan.”Perdana Menteri Kanada Justin Trudeau berkata beliau “sangat terkejut” dengan serangan tersebut.“Buat komuniti Muslim di London dan seluruh negara, ingatlah, kami akan sentiasa mendukung anda. Islamofobia tidak ada tempat dalam masyarakat kita, kebencian adalah sebuah kejahatan, ia perlu dihentikan,” kata beliau dalam sebuah ciapan Twitter.Menurut polis, dalam insiden serangan yang berlaku kira-kira jam 8.40 malam Ahad lalu, lima sekeluarga itu berjalan beriringan di kaki lima sebelum sebuah trak berwarna hitam “naik ke atas laluan berkenaan lalu merempuh” mangsa yang sedang melintas di simpang.


Atlet pecut pemenang pingat emas paralimpik berdepan kesukaran tiada lesen memandu

Pada satu ketika, Mohd Raduan Emeari pernah mewakili negara di pentas sukan antarabangsa, bahkan pernah berdiri di atas podium menjadi tumpuan ramai kerana membawa pulang pingat emas bagi Malaysia.Namun, hari ini, beliau menghadapi masalah untuk bergerak kerana tidak memiliki dokumen yang dianggap sebagai sebuah bentuk pengenalan diri bagi kebanyakan orang: lesen memandu.Raduan pernah menjadi sebahagian daripada kumpulan atlet elit yang berjaya mengatasi kecacatan fizikal untuk menggapai impian bertanding di tahap profesional seperti orang lain.Walaupun menderita cerebral palsy, Raduan berjaya menjadi atlet kebangsaan.Beliau mewakili Malaysia dalam acara lari pecut 100m di temasya sukan antarabangsa termasuk menyertai Sukan Para Asean dan Paralimpik.Namun keadaan fizikal yang dimilikinya kerana cerebral palsy menyukarkannya untuk menduduki sebarang ujian.“Saya boleh baca, tetapi saya sukar memahami soalan bertulis yang panjang dan menggunakan komputer,” katanya semasa diwawancara MalaysiaNow.“Inilah sebabnya mengapa saya tidak boleh mendapatkan lesen memandu, sedangkan saya betul-betul perlukannya.”Mohd Raduan Emaeri kini bekerja sebagai pembantu pam stesen minyak selepas digugurkan dari Program Podium pada penghujung 2017 di Kuala Selangor.Sejak bersara daripada sukan, Raduan bekerja sebagai atendan di sebuah stesen minyak di Kuala Selangor – sebuah realiti yang baru-baru ini menimbulkan kekecohan dalam kalangan ramai yang mempersoalkan bagaimana bekas atlet kebangsaan boleh berakhir dengan keadaan sedemikian.Raduan juga bekerja secara sambilan sebagai penolong jurulatih di Majlis Sukan Negara (MSN), melatih atlet kurang upaya semuda usia 14 tahun.Untuk bertugas sebagai pembantu jurulatih, Raduan mesti melakukan perjalanan dari rumahnya di Bukit Belimbing, Kuala Selangor ke Kampung Pandan atau Shah Alam.Menurutnya, beliau memiliki motosikal namun kerana tidak memiliki lesen, maka terpaksalah mengambil bas untuk ke sana.“Sukar untuk bergerak tanpa lesen memandu,” katanya.“Tempat kerja saya jauh dari rumah. Jika waktu terdesak, saya risau saya mungkin ditangkap polis tetapi saya perlu cari duit untuk makan.”Raduan bertanding dalam Sukan Para Asean dari 2005 hingga 2017, beliau memenangi lima pingat emas untuk Malaysia.Aksi Raduan ketika meluangkan masa untuk bersenam dan berjoging bagi menjaga stamina walaupun tidak lagi bergelar atlet sukan.Beliau juga bertanding di Sukan Para Guangzhou 2010 selain Sukan Asia Incheon 2014 serta Sukan Paralimpik 2008 di Beijing.Pada 2016, beliau dimasukkan ke dalam Program Podium, sebuah bentuk latihan bagi atlet kebangsaan.Awal bulan ini, Ketua Pengarah Majlis Sukan Negara Ahmad Shapawi berkata Raduan menerima elaun bulanan sebanyak RM4,500 sehingga digugurkan daripada program itu pada akhir 2017 kerana beberapa “faktor prestasi”.Ketika ditanya mengenai kehidupan setelah perkara itu terjadi, Raduan berkata sukar untuk mendapatkan pekerjaan setelah itu.“Walaupun MSN tawarkan saya pekerjaan, saya terpaksa tolak kerana saya ada masalah keluarga dan arwah bapa saya sakit ketika itu,” katanya.“Saya harus cari pekerjaan lain yang sesuai dengan keadaan hidup saya dan hal itu tidak mudah.”Walaupun bekas atlet kebangsaan layak mendapat pencen daripada kerajaan, malangnya Raduan tidak layak, walaupun mengharumkan nama negara dengan rangkulan pingat di podium sukan antarabangsa.“Hanya atlet Paralimpik yang menang pingat terima pencen tetap,” katanya.“Saya berjaya bawa pulang pingat pada pertandingan besar seperti Sukan SEA, Sukan Asia dan Sukan Terbuka dari 2005 hingga 2017.“Saya juga bertanding di Paralimpik tetapi saya tidak dapat pingat, jadi saya tidak layak teerima pencen.”Sekarang, ketika usianya mencecah 39 tahun, Raduan kelihatan puas dengan kehidupan sehariannya.Ketika ditanya mengenai impiannya, lelaki itu hanya ketawa.“Saya hanya mahu terus maju dan bertahan untuk hidup,” katanya.


Isu bantuan bencana, perjanjian Trans-Pasifik, antara tumpuan Dewan Rakyat hari ini

Isu berkaitan Perjanjian Komprehensif dan Progresif bagi Perkongsian Trans-Pasifik (CPTPP), bantuan kepada mangsa bencana serta kesalahan melibatkan Seksyen 233(1) Akta Komunikasi dan Multimedia antara tumpuan pada persidangan Dewan Rakyat, hari ini.
Berdasarkan Aturan Urusan Mesyuarat, Che Alias Hamid (PN-Kemaman) bertanyakan Menteri Perdagangan Antarabangsa dan Industri berhubung isu CPTPP yang memberi impak kepada sektor pertanian negara pada sesi soal jawab.
Anyi Ngau (GPS-Baram) pula meminta perdana menteri menyatakan jenis dan nilai bantuan yang disalurkan kepada mangsa bencana alam seperti banjir dan kebakaran tempat kediaman, ketika ini.
Turut menjadi tumpuan adalah persoalan mengenai statistik individu yang disiasat, didakwa dan disabitkan di bawah Seksyen 233(1) Akta Komunikasi dan Multimedia yang melibatkan hantaran dalam talian yang lucah, sumbang, palsu, mengancam atau jelik sifatnya sejak 2009 sehingga kini.
Soalan berkenaan dibangkitkan Syahredzan Johan (PH-Bangi) kepada Menteri Komunikasi dan Digital.
Selain itu, isu harga daging seperti ayam dan khinzir yang terus naik dibangkitkan Madius Tangau (PH-Tuaran) yang mahu tahu langkah diambil Kementerian Perdagangan Dalam Negeri dan Kos Sara Hidup untuk mengatasi masalah berkenaan.
Selesai sesi soal jawab, Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari ketiga.


Usul undi percaya terhadap PM diluluskan di Dewan Rakyat

Usul undi percaya terhadap Perdana Menteri Anwar Ibrahim hari ini diluluskan di Dewan Rakyat, memenangi sokongan penting bagi kerajaan diterajuinya selepas pilihan raya umum bulan lalu menyebabkan Parlimen tergantung.
Usul undi percaya dikemukakan di Parlimen bagi membuktikan majoriti sokongan terhadap Anwar, selepas keraguan dibangkitkan oleh pembangkang mengenai keabsahan sokongan yang diperolehi perdana menteri itu.
Usul tersebut itu diluluskan melalui undian suara di mana ahli Parlimen menyuarakan sokongan mereka selepas perbahasan dijalankan.
Anwar mengangkat sumpah sebagai perdana menteri pada 24 November lalu selepas mendapat perkenan Yang di-Pertuan Agong Sultan Abdullah Sultan Ahmad Shah.
Anwar, 75, yang turut memegang jawatan menteri kewangan, mengambil langkah untuk mengukuhkan sokongannya minggu lalu dengan memeterai perjanjian persefahaman (MoU) antara parti politik yang membentuk kerajaan.
Anwar yang menjadi pemimpin pembangkang lebih dua dekad sebelum ini beberapa kali dinafikan jawatan perdana menteri walaupun Pakatan Harapan memenangi pilihan raya umum pada 2018.
Beliau pernah dipenjarakan kerana kes liwat dan rasuah yang didakwa sebagai tuduhan bermotif politik.
Dalam Pilihan Raya Umum ke-15 bulan lalu, PH gagal mendapat majoriti mudah.
Bagaimanapun, beliau akhirnya dilantik oleh Yang di-Pertuan Agong dan membentuk kerajaan campuran dengan bantuan blok politik lain termasuk gabungan musuh politiknya sebelum ini, iaitu Barisan Nasional.


PAS tegaskan tiada kerjasama dengan PH

PAS menolak sebarang cadangan untuk bekerjasama dengan parti pembangkang dalam pilihan raya akan datang, mengalu-alukan kenyataan Amanah susulan parti serpihannya itu mengatakan ia akan bekerjasama dengan mana-mana parti selain gabungan Perikatan Nasional (PN).Dalam sebuah kenyataan, PAS menggesa supaya gabungan politik kerajaan persekutuan perlu diperkuatkan, mengatakan ia tidak akan bekerjasama dengan parti pembangkang “khususnya Pakatan Harapan (PH)”.Parti itu berkata ia yakin Barisan Nasional (BN), PN, GPS, PBS dan Star boleh bekerjasama, mengatakan ia adalah formula yang paling berkesan dan diterima oleh majoriti rakyat Malaysia.“PAS amat yakin pendekatan penyatuan ummah yang boleh dicapai melalui kolaborasi parti-parti utama di negara ini yang berteraskan konsep perpaduan Melayu-Islam dan bumiputera adalah formula yang paling berkesan serta akan diterima oleh majoriti rakyat Malaysia,” kata Setiausaha Agung PAS Takiyuddin Hassan.Isu kerjasama politik tersebut timbul ketika beberapa laporan mengatakan PN mungkin membentuk satu hubungan dengan PH bagi menghadapi BN pada pilihan raya umum (PRU) akan datang di bawah pendekatan “khemah besar” ekoran bimbang kluster mahkamah dalam Umno akan kembali berkuasa jika gabungan itu terus memenangi pilihan raya.PAS yang menandatangani piagam Muafakat Nasional bersama Umno mengambil keputusan untuk kekal bersama Bersatu dalam PN dan meneruskan gesaannya supaya kedua-dua parti politik berteraskan Melayu itu untuk berhenti bertelagah.Dalam pada itu, Takiyuddin turut berkata PAS setiasa sedia berbincang dan bekerjasama dengan mana-mana pihak yang mengutamakan perpaduan serta keharmonian dalam menghadapi PRU15.“Apa yang penting dalam era pasca pandemik ini adalah kepentingan rakyat dan negara diutamakan.”


Dewan Negara lulus usul lanjutan penguatkuasaan subseksyen Sosma

Sidang Khas Dewan Negara hari ini meluluskan usul lanjutan Subseksyen 4(5) Kesalahan Keselamatan (Langkah-langkah Khas) 2012 (Sosma) (Akta 747) untuk terus berkuat kuasa bagi tempoh lima tahun lagi mulai 31 Julai ini.
Usul dibentang  oleh Menteri Dalam Negeri, Hamzah Zainudin itu diluluskan dengan lebih suara bersetuju.
Ketika membentangkan usul itu, Hamzah berkata, Subseksyen 4(5) perlu dilanjutkan bagi menangani ancaman terhadap kedaulatan negara, keselamatan dan ketenteraman awam.
Subseksyen itu antaranya menyebut, seorang pegawai polis berpangkat penguasa polis atau berpangkat lebih tinggi daripada penguasa boleh melanjutkan tempoh tahanan untuk tempoh yang tidak lebih daripada 28 hari bagi maksud penyiasatan.
Hamzah ketika menggulung perbahasan usul itu menafikan pelanjutan subseksyen itu membolehkan berlakunya penindasan mahupun kezaliman terhadap tahanan.
Hamzah berkata hak asasi individu, hak berjumpa peguam dan hak supaya waris dimaklumkan mengenai tangkapan berkenaan sudah sedia ada dalam akta itu.
"Seksyen 5 Sosma memperuntukkan hak kepada suspek untuk dimaklumkan sebab tangkapan. Kita tangkap dan kita maklumkan kepada dia sebab apa (ditangkap).
"Kemudian, hak suspek untuk berjumpa peguam, ada dalam akta itu sendiri. Hak untuk dimaklumkan kepada waris kadim, juga ada. Selain itu, suspek juga diberikan hak untuk dibicarakan di mahkamah di bawah Seksyen 12 Sosma," katanya.
Seramai 24 senator mengambil bahagian pada sesi perbahasan usul berkenaan.
Semalam, usul itu diluluskan Dewan Rakyat setelah melalui undi belah bahagian yang menyaksikan 111 Ahli Parlimen bersetuju manakala 88 tidak bersetuju dan 21 tidak hadir.


Pasaran buruh melonjak semula pada suku pertama 2022

Pasaran buruh Malaysia pulih pada suku pertama tahun ini dengan tambahan 148,520 jawatan berbanding suku yang sama tahun lepas, menurut Jabatan Perangkaan Malaysia (DOSM) hari ini.Ketua Perangkawan Mohd Uzir Mahidin berkata sebanyak 8.57 juta jawatan direkodkan, manakala perbandingan suku ke suku meningkat sebanyak 41,400 jawatan. Beliau berkata 8.57 juta jawatan yang direkodkan dalam sektor ekonomi itu, memandangkan perniagaan terus beroperasi semasa fasa Pelan Pemulihan Negara, adalah selari dengan pengembangan aktiviti global dan domestik, didorong oleh liputan vaksinasi yang lebih meluas serta peningkatan dalam perdagangan barangan.“Bilangan jawatan diisi pada suku pertama 2022 (ST1 2022) juga merekodkan peningkatan sebanyak 142,060 jawatan bagi mencatatkan 8.39 juta jawatan berbanding 8.25 juta jawatan pada suku pertama 2021 (ST1 2021),” katanya dalam kenyataan hari ini susulan penerbitan Laporan Statistik Guna Tenaga, Suku Pertama 2022.Laporan tersebut membentangkan statistik permintaan buruh merangkumi penunjuk jawatan, jawatan diisi, kekosongan dan pewujudan jawatan mengikut kategori kemahiran dan aktiviti ekonomi. Mohd Uzir berkata sektor pembuatan dan perkhidmatan terus merekodkan pertumbuhan positif, masing-masing sebanyak 3.6 peratus (ST1 2021: 2.7%) dan 1.9% (ST1 2021: 1.0%).Jawatan yang diisi sebahagian besar adalah dalam kategori separuh mahir yang merekodkan 5.24 juta jawatan atau 62.5%, diikuti kategori mahir dengan 2.07 juta jawatan (24.7%) dan berkemahiran rendah sebanyak 1.07 juta jawatan (12.8%), tambahnya. Selain itu, beliau berkata kekosongan jawatan secara konsisten telah mencatatkan pertumbuhan positif tahun ke tahun untuk dua suku tahun berturut-turut, melibatkan peningkatan sebanyak 6,460 jawatan kosong kepada 184,320 jawatan kosong pada suku tahun ini (ST1 2021: 177,850).Mohd Uzir berkata pasaran buruh telah pulih secara beransur-ansur selari dengan pembukaan semula kebanyakan aktiviti ekonomi dan sosial dengan bilangan pewujudan jawatan melonjak kepada 25,840 jawatan pada suku ini. “Sebagai rekod, ini merupakan bilangan tertinggi yang dicatatkan semasa tempoh pandemik dan pada masa sama melepasi paras prapandemik, yang mencatatkan secara purata 25,000 pewujudan jawatan,” katanya.


Kes baru Covid-19 catat angka 1,116 hari ini

Malaysia mencatatkan 1,116 kes baru Covid-19 hari ini menjadikan kes keseluruhan penularan dalam negara berjumlah 334,156.Negara juga mencatat sebanyak 1,495 kes sembuh menjadikan jumlah keseluruhan kes sembuh meningkat kepada 318,784.Selain itu, Selangor masih menjadi negeri yang paling tinggi mencatat kes harian dengan 403 kes hari ini.Ia kemudian disusuli Kuala Lumpur (158), dan Sarawak (124), sementara Perlis tidak mencatatkan kes jangkitan hari ini.Hanya Wilayah Persekutuan Labuan, Terengganu dan Putrajaya sahaja yang mencatatkan kes 1 digit hari ini.Kes aktif dengan kebolehjangkitan pula kini berjumlah 14,134.Daripada jumlah itu 156 pesakit ditempatkan di Unit Rawatan Rapi termasuk 60 orang memerlukan bantuan alat pernafasan.Malaysia turut mencatat 5 lagi korban akibat Covid-19, menjadikan jumlah mangsa yang maut meningkat kepada 1,238 orang.


Covid-19: Sebanyak 224 kes baru, tiada kematian dilaporkan

Sebanyak 224 lagi kes Covid-19 direkodkan semalam, menjadikan jumlah jangkitan meningkat kepada 5,041,811.
Terdapat 278 kes pulih, menjadikan jumlah sembuh kepada 4,995,584.
Ketika ini terdapat 9,270 kes aktif, di mana 8,952 atau 96.6% daripadanya sedang menjalani kuarantin di rumah.
Sementara itu, tiada pesakit ditempatkan di pusat kuarantin manakala 309 (3.3%) dimasukkan ke hospital.
Seramai sembilan berada di unit rawatan rapi (ICU) dengan tujuh daripadanya memerlukan alat bantuan pernafasan.
Tiada kematian baharu dilaporkan. Jumlah kematian kekal pada 36,957.


PN kecam gambar palsu papar rasuah wang tunai

Perikatan Nasional (PN) menafikan dakwaan kononnya gabungan parti itu menyogok pengundi menggunakan wang untuk meraih sokongan pada Pilihan Raya Negeri (PRN) Melaka.Penyelaras Penerangan PN PRN Melaka, Badrul Hisham Shaharin, berkata gambar yang tersebar memaparkan individu memasukkan duit ke dalam sampul disertakan logo mereka merupakan fitnah dan usaha pihak tidak bertanggungjawab untuk memburukkan imej gabungan parti tersebut.“Dari cara gambar itu diambil pun sudah tahu ini adalah kerja musuh PN. Gambar tak bagi nampak muka, cara pegang duit yang kelihatan seperti menunjuk-nunjuk.“Yang peliknya paparkan logo itu untuk apa? Supaya orang percaya itu duit PN?” katanya dalam satu kenyataan hari ini.Semalam, tular beberapa keping gambar seorang individu memakai baju PN memasukkan sejumlah duit ke dalam sampul disertakan logo gabungan itu.Gambar yang disebarkan menerusi aplikasi WhatsApp dan Facebook itu bagaimanapun tidak memaparkan muka individu itu serta butiran mengenai gambar tersebut.Mengulas lanjut, beliau berkata, PN sejak awal kempen disasarkan pelbagai serangan propaganda palsu yang dipercayai cuba untuk menjejaskan reputasi gabungan parti politik tersebut.“Sebelum ini pula ada keluar kenyataan palsu dengan kepala surat PN.“Ini usaha terdesak pihak lawan yang cuba mengalihkan isu,” katanya.


Covid-19: Catat 318 kes baru, tiada kematian

Sejumlah 318 kes baru Covid-19 direkodkan semalam menjadikan jumlah keseluruhan sebanyak 5,033,943 kes.
Sebanyak 331 pesakit turut dilaporkan sembuh, menjadikan jumlah keseluruhan kes sembuh sebanyak 4,986,643.
Ketika ini, 10,377 kes aktif direkodkan di mana 9,960 atau 96% daripadanya menjalani kuarantin kendiri.
Tiada pesakit ditempatkan ke pusat kuarantin sementara 398 (3.8%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 19 kes dan 15 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,923 orang.


Kerajaan masih tunggu jawapan Arab Saudi berhubung kuota haji, kata menteri

Kurang tiga minggu bermulanya ibadah haji, Malaysia masih belum menerima jawapan daripada kerajaan Arab Saudi berhubung kuota tambahan bagi jemaah haji tahun 2023.
Menteri di Jabatan Perdana Menteri (Hal Ehwal Agama) Mohd Na’im Mokhtar memberitahu Dewan Rakyat kerajaan masih berusaha untuk mendapatkan kuota tambahan dengan mengemukakan rayuan kepada Arab Saudi.
“Dan kita masih lagi menunggu kerajaan Arab Saudi untuk jawapan kepada rayuan yang kita telah buat kepada kerajaan Arab Saudi,” katanya dalam sesi pertanyaan menteri di Dewan Rakyat hari ini.
Beliau berkata demikian bagi menjawab soalan tambahan daripada Ahli Parlimen Kuala Krai (PN-PAS) Abdul Latiff Abdul Rahman yang bertanyakan apakah hasil lawatan Perdana Menteri Anwar Ibrahim ke negara tersebut beberapa bulan lalu khususnya melibatkan perbincangan mengenai kuota jemaah haji Malaysia.
Terdahulu, media melaporkan  Malaysia mendapat semula kuota asal jemaah haji berjumlah 31,600 dengan pertambahan kuota tambahan pertama sebanyak 350 jemaah.
Kemudian, kerajaan dilaporkan membuat rayuan kedua iaitu penambahan sehingga 10,000 lagi kuota, yang sepatutnya diumumkan pada Mei lalu.
Dasar kerajaan Arab Saudi menetapkan kuota haji setiap negara pada kadar 0.1% daripada jumlah keseluruhan penduduk negara berkenaan.
Ini menjadikan kuota rasmi haji Malaysia adalah sebanyak 31,600 orang berasaskan perangkaan penduduk Malaysia pada masa ini.


4.8% populasi kanak-kanak terima vaksinasi

Sebanyak 169,710 atau 4.8% populasi kanak-kanak berusia lima hingga 11 tahun di negara ini telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.PICKids dilancarkan 3 Februari lepas dengan kerajaan menetapkan sela masa selama lapan minggu antara dos pertama dan kedua.Sementara itu, berdasarkan data menerusi laman web CovidNow, sejumlah 13,258,893 atau 56.4% populasi dewasa dalam negara telah menerima dos penggalak Covid-19, setakat semalam.Sejumlah 22,936,644 individu atau 97.5% daripada populasi itu telah melengkapkan vaksinasi mereka manakala 98.7% atau 23,212,859 telah menerima sekurang-kurangnya satu dos vaksin.Bagi remaja berusia 12 hingga 17 tahun pula, sebanyak 2,795,507 individu atau 89.8% daripada populasi itu telah melengkapkan vaksinasi mereka, manakala 2,874,510 atau 92.3% menerima sekurang-kurangnya satu dos vaksin.Vaksinasi harian semalam menyaksikan 118,875 dos vaksin diberikan meliputi 35,441 dos pertama, 649 dos kedua dan 82,785 dos penggalak, menjadikan jumlah kumulatif dos vaksin yang diberikan di bawah PICK sebanyak 65,042,686 dos.Sementara itu, menurut portal GitHub kementerian kesihatan, sebanyak 11 kes kematian akibat Covid-19 direkodkan semalam dengan Sabah mencatatkan kes tertinggi iaitu lima kes, diikuti Johor dengan empat kes, manakala satu kes masing-masing direkodkan di Kelantan dan Pahang.


Nazri Aziz positif Covid-19

Ahli Parlimen Padang Rengas Mohamed Nazri Abdul Aziz mengesahkan dirinya dijangkiti Covid-19, selepas menjadi kontak rapat kepada seorang pesakit ketika melakukan sidang media beberapa hari lalu.Nazri yang dihubungi MalaysiaNow berkata hasil ujian dilakukan positif dan kini dikuarantin di Hospital Raja Perempuan Zainab, Kelantan.“Saya ok, hanya batuk-batuk dan tak demam,” katanya kepada MalaysiaNow.Pada 12 Januari lalu, Nazri mengadakan sidang media di Ibu Pejabat Umno di Kuala Lumpur yang turut disertai Ahli Parlimen Pasir Salak Tajuddin Abdul Rahman dan bekas setiausaha Umno Bandar Tun Razak Zaharin Mohd Yasin.Empat hari kemudian Zaharin mengesahkan dirinya dijangkiti Covid-19.Nazri berkata dia melakukan ujian Covid-19 semalam selepas mendapat tahu status Zaharin yang positif.“Saya agak si Zaharin, sebab dia beritahu dia positif, dan saya pun buat ujian dan sahkan saya juga positif,” tambahnya.Sebelum ini Ahli Parlimen Gua Musang Tengku Razaleigh Hamzah turut disahkan positif Covid-19.


Lebih 140 rumah terjejas banjir kilat di Janda Baik

Hujan lebat berterusan sejak 3 pagi tadi mengakibatkan beberapa kawasan di Janda Baik, dekat Bentong dilanda banjir kilat dan mengalami tanah runtuh. Sekretariat Jawatankuasa Pengurusan Bencana Angkatan Pertahanan Awam Malaysia (APM) Daerah Bentong memaklumkan setakat 8 pagi, lebih 140 rumah di Kampung Sum-Sum, Kampung Lampin, Kampung Cheringin dan Kampung Pulau Santap dinaiki air.“Tiada mangsa dilaporkan cedera,” katanya yang dihubungi. Ketua Polis Bentong Zaiham Mohd Kahar berkata trend air kini menurun dan terdapat beberapa lokasi berlaku tanah runtuh, namun pelbagai pihak yang berkaitan telah berada di kawasan terbabit bagi mengawal keadaan. Beliau berkata susulan tanah runtuh, jalan lama Bukit Tinggi-Genting Sempah telah ditutup namun jalan ke arah Janda Baik masih boleh dilalui kenderaan. “Mangsa yang terlibat adalah penduduk tempatan dan tiada pusat pemindahan sementara dibuka buat masa ini,” katanya. Sementara itu, Pengurus Besar Kanan ANIH Berhad Radzimah Mohd Radzi dalam kenyataan memaklumkan laluan utama di KM68 arah ke Kuala Lumpur di Lebuhraya Kuala Lumpur-Karak (KLK) masih selamat untuk digunakan, meskipun beberapa kawasan berhampiran dinaiki air. “Sungguhpun hujan mula reda pada waktu ini, pihak ANIH Berhad sedang memantau paras air Sungai Bentong sebagai persediaan menghadapi sebarang kemungkinan,” katanya.


KM Sarawak umum barisan Kabinet baru negeri

Ketua Menteri Sarawak Abang Johari Openg hari ini mengumumkan barisan Kabinet barunya selepas Gabungan Parti Sarawak (GPS) memenangi pilihan raya negeri (PRN) baru-baru ini, dengan Adun Batu Kawah Dr Sim Kui Hian dilantik sebagai salah seorang timbalan ketua menteri.Kabinet baru yang berkuat kuasa hari ini itu juga turut menyaksikan pelantikan Douglas Uggah Embas dan Awang Tengah Ali Hasan sebagai timbalan ketua menteri.Uggah juga turut ditugaskan memegang portfolio menteri pembangunan infrastruktur dan pelabuhan menggantikan mendiang James Masing sementara Awang diberikan portfolio perdagangan dan industri antarabangsa, perindustrian utama dan pembangunan usahawan.Bercakap pada sidang media di Kuching, Abang Johari berkata Kabinet negeri yang baru itu adalah selari dengan objektif Sarawak yang mahu menjadi negeri maju menjelang 2030.“Saya yakin barisan Kabinet baru adalah Kabinet yang akan memainkan peranannya, ia dianggotai individu yang cekap, membawa aspirasi rakyat, telus dan berintegriti di mana mereka akan menumpukan usaha untuk berkhidmat dengan berkesan selain mengekalkan sistem organisasi yang mantap,” katanya.Beliau turut menambah bahawa tugas utama Kabinet barunya itu adalah menjalankan usaha menangani pandemik Covid-19 dan memulihkan ekonomi Sarawak.Barisan Kabinet baru itu terdiri dari 10 menteri dan 26 menteri muda di mana kebanyakan portfolio sebelum ini dikekalkan.Sim juga turut dilantik sebagai menteri kesihatan awam, perumahan dan kerajaan tempatan.Adun Sebuyau Julaihi Narawi yang sebelum ini merupakan menteri muda bagi insfrastruktur dan pembangunan pelabuhan dilantik sebagai menteri utiliti dan telekomunikasi.Kabinet baru Sarawak turut dianggotai 10 muka baru sebagai menteri muda:1. Juanda Jaya (integriti dan ombudsman)2. Jefferson Jamit Unyat (undang-undang dan tanah adat)3. Hazland Abang Hipni (tenaga dan kelestarian alam sekitar)4. Aidel Lariwoo (infrastruktur and pembangunan pelabuhan)5. Majang Renggi (infrastruktur and pembangunan pelabuhan)6. Michael Tiang Ming Tee (kesihatan awam, perumahan dan kerajaan tempatan)7. Martin Ben (pemodenan pertanian dan pembangunan luar bandar)8. Henry Harry Jinep (pengangkutan)9. Ripin Lamat (belia, sukan dan pembangunan usahawan)10. Mohamad Razi Sitam (wanita, kanak-kanak dan kesejahteraan komuniti)Adun Kemena Dr Stephen Rundi Utom yang sebelum ini merupakan menteri utiliti dilantik sebagai menteri pemodenan pertanian dan luar bandar.Adun Tarat Roland Sagah Wee Inn yang merupakan menteri muda pemodenan pertanian, tanah adat dan pembangunan serantau dilantik sebagai menteri penuh pendidikan, inovasi dan pembangunan bakat. Sementara itu, John Sikei Tayai yag merupakan menteri muda undang-undang dan tanah adat dilantik sebagai menteri di Jabatan Ketua menteri menggantikan Talip Zulpilip.


Zuraida gagal dapat kebenaran mohon RoS iktirafnya sebagai presiden PBM

Zuraida Kamaruddin gagal mendapatkan kebenaran bagi memulakan semakan kehakiman daripada Mahkamah Tinggi Kuala Lumpur supaya Jabatan Pendaftaran Pertubuhan (RoS) mengiktirafnya sebagai presiden Parti Bangsa Malaysia (PBM).
Hakim Amarjeet Singh menolak permohonan bekas Ahli Parlimen Ampang itu atas alasan mengikut Seksyen 18C Akta Pertubuhan 1966 iaitu mahkamah tidak boleh mendengar apa-apa pertikaian dalaman parti.
“Berdasarkan seksyen itu juga mahkamah turut terikat dengan keputusan dibuat oleh mahkamah yang lebih tinggi berhubung isu berkenaan,” kata hakim itu.
Prosiding hari ini dihadiri Peguam Persekutuan M. Kogilambigai dan peguam Mohamed Ashmeer Ashrof yang mewakili Zuraida.
Pada 12 April lepas, Jabatan Peguam Negara membantah permohonan Zuraida untuk mendapatkan kebenaran mahkamah dengan alasan seksyen itu menetapkan bahawa keputusan membabitkan parti adalah muktamad dan tidak boleh dicabar, dirayu atau dipersoalkan oleh mahkamah.
Zuraida, 65, yang memfailkan permohonan itu pada 24 Mac dan menamakan RoS sebagai responden tunggal, memohon pengisytiharan bahawa tindakan RoS mengekalkan Larry Soon @ Larry Sng Wei Shen sebagai presiden PBM adalah tidak sah dan memohon perintah mandamus untuk mengarahkan RoS mengiktiraf beliau sebagai presiden PBM berkuat kuasa 7 Oktober 2022.
Zuraida dalam afidavit sokongannya berkata beliau menerima surat daripada PBM pada 27 Oktober 2022, memaklumkan pelantikannya sebagai presiden PBM.
Bagaimanapun, Zuraida berkata beliau menerima surat daripada parti itu bertarikh 19 Disember tahun lepas yang menyatakan Soon mengisytiharkan dirinya sebagai presiden PBM dan menggantung keahliannya (Zuraida).
Bekas menteri perusahaan perladangan dan komoditi itu berkata beliau mengetahui mengenai pemecatannya daripada PBM melalui portal berita The Star pada 27 Dis 2022, namun tidak pernah menerima sebarang notis, surat atau makluman daripada parti itu mengenai pemecatannya.


Prinsip ‘Maqasid Syariah’ jadi panduan lawan Covid-19, kata PM

Prinsip Maqasid Syariah menjadi panduan dalam menggerakkan usaha kerajaan melawan Covid-19 walaupun pada zahirnya ia tidak diuar-uarkan sebagai kerangka dalam tindakan menangani pandemik itu, kata Perdana Menteri Muhyiddin Yassin.Beliau berkata keputusan menguatkuasakan Perintah Kawalan Pergerakan (PKP) bagi mengelakkan penularan pandemik itu hakikatnya merupakan pengaplikasian prinsip Maqasid Syariah iaitu memelihara nyawa.Atas semangat “Malaysia Prihatin”, kerajaan mengambil langkah proaktif melaksanakan beberapa fasa PKP dan kini dalam fasa PKP Pemulihan untuk memelihara keselamatan dan nyawa orang awam daripada ancaman Covid-19, katanya ketika berucap merasmikan Persidangan Kehakiman dan Perundangan Syariah Nusantara (PKPSN 2020), di Sepang hari ini.“Dengan statistik pertambahan pesakit dan juga kematian akibat pandemik itu, masyarakat sudah tentu memahami bahawa prinsip memelihara nyawa amat penting dan sebagai pemerintah, adalah menjadi tanggungjawab kerajaan yang prihatin untuk mengelakkan penularan wabak itu,” katanya.Muhyiddin berkata prinsip utama Maqasid Syariah iaitu “Hifz al-Din” atau memelihara agama turut menjadi topik penting yang dibincangkan kerajaan sepanjang pelaksanaan PKP.Menurutnya, ia mewujudkan satu norma baru dalam kehidupan umat Islam, antaranya solat berjemaah di masjid dan surau di seluruh negara yang perlu mematuhi prosedur operasi standard (SOP) ditetapkan.“Di peringkat awal, kita terpaksa menutup masjid dan surau untuk mengelakkan jangkitan Covid-19 di dalam masyarakat. Solat Jumaat juga tidak diadakan untuk beberapa ketika demi untuk memelihara nyawa rakyat.“Alhamdulillah, pada hari ini masjid dan surau sudah dibuka atas sebab kerajaan prihatin terhadap keperluan umat Islam untuk menjalankan ibadah yang merupakan sebahagian daripada prinsip Hifz al-Din atau memelihara agama. Namun, prinsip ini diseimbangkan dengan prinsip Hifz al-Nafs atau memelihara nyawa,” katanya.Muhyiddin berkata walaupun masjid dan surau sudah dibuka dan solat berjemaah termasuk solat Jumaat dibenarkan, para jemaah mesti mengamalkan norma baru, antaranya menjaga jarak antara jemaah.“Jika kebiasaannya imam menyuruh makmum supaya rapatkan saf, dalam keadaan norma baharu imam meminta makmum supaya jarak-jarakkan saf. Ini penting supaya umat Islam yang datang ke masjid untuk beribadah tidak terdedah kepada risiko jangkitan Covid-19 yang mengancam nyawa,” katanya.


Lembaga tatatertib pendidikan akan bersidang berhubung kes guru matematik

Lembaga Tatatertib Perkhidmatan Pendidikan dijadualkan bersidang pada esok (17 Okt) setelah menerima surat representasi yang dikemukakan oleh guru Matematik Mohd Fadli Mohamed Salleh pada 14 Okt.
Ketua Pengarah Pendidikan Pkharuddin Ghazali menjelaskan, surat yang diterima Fadli tidak membawa maksud hukuman telah dijatuhkan oleh Lembaga Tatatertib Perkhidmatan Pendidikan.
“Sebaliknya, surat tersebut bertujuan memaklumkan cikgu Fadli mengenai dakwaanya telah diterima oleh pihak berkuasa lembaga tatatertib, serta keperluan untuk mengemukakan representasi atau penjelasan bertulis,” katanya menerusi video yang dimuat naik di Facebook Kementerian Pendidikan Malaysia, hari ini.
Pkharuddin juga berkata prosedur tatatertib ini dibuat di bawah Peraturan-Peraturan Pegawai Awam (Kelakuan dan Tatatertib) 1993 dan diguna pakai oleh semua penjawat awam yang sedang berkhidmat.
Terdahulu, Fadli mendakwa akan dikenakan tindakan dibuang kerja atau diturunkan pangkat, kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.
Beliau dalam hantaran menerusi Facebooknya turut menyatakan, bilangan murid di dalam kelas terlalu ramai selain subjek pembelajaran yang banyak serta isu beg berat yang katanya boleh memudaratkan kesihatan murid.


Umno Perlis sedia gerak sendiri jika pusat putuskan hubungan dengan Bersatu

Orang kuat Umno Perlis, Shahidan Kassim mengugut untuk memutuskan hubungan dengan kepimpinan pusat sekiranya mereka tetap meneruskan untuk memutuskan hubungan dengan Bersatu pada perhimpunan agung Umno akhir bulan ini.Shahidan berkata beliau tidak bimbang jika tindakan diambil terhadap Umno Perlis di bawah pimpinannya.“Kalau Perlis buat keputusan, mereka nak buang Perlis, maka buang lah,” kata pengerusi Perhubungan Umno Perlis yang juga pengerusi Majlis Ahli Parlimen Perikatan Nasional, kepada Talk, Now, program temu bual isu semasa yang diterbitkan MalaysiaNow.Perhimpunan agung Umno yang akan berlangsung pada 27 Mac akan diadakan di tengah-tengah desakan sebahagian pemimpinnya untuk tidak bekerjasama dengan Bersatu pada pilihan raya umum akan datang.Presiden Umno Ahmad Zahid Hamidi dan bekas perdana menteri, Najib Razak sejak akhir-akhir ini meningkatkan kritikan terhadap Bersatu sambil menuduh parti pimpinan Muhyiddin Yassin itu mengenepikan Umno dalam pelantikan jawatan penting kerajaan.Malah, kedua-dua pemimpin terpalit rasuah itu mendesak PAS mengikuti langkah mereka meninggalkan Bersatu.PAS yang terikat dengan perjanjian dikenali sebagai “Muafakat Nasional” bersama Umno ketika kedua-duanya berada dalam pembangkang, berulang kali menyatakan komitmennya untuk menyokong pentadbiran Muhyiddin.Shahidan, yang juga ahli Parlimen Arau, turut mempersoalkan seruan pemimpin Umno agar PAS meninggalkan Bersatu, sedangkan katanya parti Islam itu sudah bersama-sama dalam gabungan Perikatan Nasional (PN).“PAS berdaftar dengan PN. Jadi bererti kalau kita mahu PAS, PAS mesti syaratkan kita mesti bersama Bersatu.“Kalau kita nak Bersatu, kita tak nak PAS, tak boleh sebab PAS dalam PN,” kata ahli politik veteran itu.“Bagi kami, biarlah berlaku perundingan supaya di mana BN, PN tak bertanding. Di mana PN bertanding, BN tak bertanding. Kita nak rundingan itu saja,” tambahnya.Dalam temubual itu, Shahidan juga berkata Umno bukan lagi platform bagi ahli politik secara automatik menaiki tangga politik dengan mudah.Ini kerana katanya, suatu ketika dulu, memang Umno sebuah parti yang tidak boleh diganti.“Jadi dalam kalangan orang Umno itu yang orang kata yang hebatlah. Tidak boleh berubah, disentuh pun tak berubah. Parti itu adalah keutamaan. Sebab itu zaman itu sampai lah satu ketika 90-an begitu Umno adalah sebuah parti yang siapa bertanding atas nama Umno, kita akan menang.“Itu contoh. Zaman itu lain. Sekarang zaman berubah. Lebih lebih lagi kita ada handphone, kita ada pandangan-pandangan yang dinamik, so berubah dari semasa ke semasa,” katanya kepada Talk, Now.


Mangsa kebakaran 7 tahun lalu di Sabah merungut diabaikan Barisan, Warisan

Mangsa kebakaran besar yang menyaksikan hampir 500 buah rumah musnah pada 2013 di sebuah kampung di Sabah merungut diabaikan kerajaan Barisan Nasional (BN) dan Warisan walaupun sudah tujuh tahun hidup dalam keadaan daif.Pusiana Utukmani, 65, dari Kampung Sabong, Sepanggar di Kota Kinabalu berkata, mereka sekeluarga terpaksa mencari duit sendiri bagi membina semula tempat berteduh yang terbakar.“Kamik susah bah (kami hidup susah), tiada pendapatan tetap, harus buat kerja-kerja kampung cari duit. Pergi masuk hutan cari kayu nipah bina semula rumah yang hancur sebab kebakaran,” katanya kepada MalaysiaNow.Pada 2013, satu kebakaran besar berlaku di kampung itu menyebabkan 433 buah rumah musnah dan Jabatan Bomba dan Penyelamat Malaysia (JPBM) berdepan kesukaran untuk memadamkan api kerana kedudukan rumah yang rapat-rapat.Kes kebakaran di Sabah terutamanya melibatkan kawasan perkampungan bukanlah sesuatu yang asing.Berdasarkan laporan JPBM Zon 1 Sabah, sekurang-kurangnya 1,543 kes kebakaran yang berlaku di pusat bandar serta daerah sekitar iaitu Tuaran dan Penampang dilaporkan sepanjang tahun lalu.Disebabkan itu, JPBM perlu membuat 236 pemeriksaan premis yang bertujuan menghapuskan bahaya kebakaran dengan keseluruhan 338 notis di bawah Penguatkuasaan Akta 341.Penduduk Kampung Sabong memberitahu MalaysiaNow selepas kebakaran, mereka hanya diberi khemah untuk berteduh dan sehingga kini masih tiada bantuan disalurkan baik semasa Barisan Nasional (BN) masih memerintah mahupun selepas Warisan mengambil alih pada 2018.Satria Sudi menyuarakan ketidakpuasan hatinya kerana sehingga kini hidup mereka masih lagi dihimpit kesusahan di Kampung Sabang Baru Numbak, Kota Kinabalu.Satria Sudi, 43 yang lantang marahkan BN dan Warisan menuntut apa yang dijanjikan ditunaikan jika mahu terpilih pada Pilihan Raya Negeri 26 September ini.“Apa yang mereka tahu isi perut sendiri sahaja. Janji-janji semua tidak ditunaikan. Kami terpaksa menumpang sana-sini. Saya marah sangat sebab kami semua ada keluarga jadi mana selesa mahu tinggal sama keluarga orang lain.“Jika 6 bulan mau tunggu bantuan tidak apa tapi ini sudah 7 tahun masih tiada bantuan untuk baiki rumah. Mana janji-janji kamu semua mahu bantu kami?” soalnya.Sementara di Kampung Gas di Sandakan pula, penduduk terpaksa tinggal dalam kontena selepas 90 rumah hangus terbakar sejak 2 tahun lalu dan terpaksa hidup dalam keadaan bahang panas dan sempit.Dua kanak-kanak berjalan di kawasan penempatan mereka di Kampung Sabang Baru Numbak, Kota Kinabalu. Gambar: MalaysiaNowPenduduk kampung kubu kuat BN itu berkata, kerajaan Warisan pimpinan Mohd Shafie Apdal perlu menyelesaikan masalah mereka tanpa mengira perbezaan politik.“Saya bukan hendak kata BN bagus tidak juga, tapi kami sebelum ini percaya sama Warisan boleh bantu kami tapi apa pun tiada.“Ini nampak sangat tiada siapa mahu bantu bela nasib kami,” kata Patimang Sudan.Katanya, apa yang mereka harapkan bukanlah satu kehidupan yang mewah sebaliknya cukuplah sekadar selesa untuk mereka meneruskan kehidupan sekeluarga.


2022, akan jadi tahun pemulihan negara, kata pengerusi MPN

Pengerusi Majlis Pemulihan Negara (MPN) Muhyiddin Yassin optimis dalam berhati-hati bahawa dengan pendekatan keseluruhan negara (whole of nation), 2022 akan menjadi tahun pemulihan bagi Malaysia, sejajar dengan jangkaan umum.Beliau berkata inisiatif ekonomi itu yang dilaksanakan kerajaan sejak Mac tahun lepas telah membentuk asas kukuh bagi membantu pemulihan negara.“Dalam melaksanakan proses pemulihan, kerajaan menerusi MPN akan membina dan mengkaji bagaimana untuk mengukuhkan sistem penjagaan kesihatan awam Malaysia dan industri berkaitan bagi meningkatkan kesiapsiagaan untuk keluar daripada pandemik memasuki peringkat endemik dan bersiap sedia dalam menghadapi kemungkinan penularan pandemik pada masa depan.“Kerajaan juga perlu mengenal pasti sektor ekonomi yang paling memerlukan perhatian, yang perlu dibantu untuk bangkit semula dengan tumpuan kepada pelancongan, pendidikan dan perusahaan kecil dan sederhana (PKS) dalam tempoh jangka pendek dan sederhana.“Ia juga perlu mengenal pasti dan memberi insentif kepada perniagaan yang mempunyai potensi pertumbuhan yang baik dalam tempoh jangka sederhana sehingga jangka panjang,” katanya dalam ucapan penutup beliau pada Sidang Kemuncak Pemulihan Negara yang diadakan secara maya, hari ini.Muhyiddin berkata dengan mewujudkan ekosistem yang kondusif dan mampan bagi pertumbuhan inklusif termasuk strategi bagi pembangunan prasarana fizikal dan digital serta meningkatkan komitmen kepada dasar Alam Sekitar, Sosial dan Tadbir Urus (ESG), akan membolehkan negara mencatatkan pemulihan yang pesat.Beliau berkata penggunaan pendigitalan dalam perniagaan dan perkhidmatan kerajaan dan menyediakan prasarana yang perlu akan dapat membantu mengekalkan individu yang bekerja dan perniagaan semasa tempoh pandemik.“Akhir sekali, kita perlu memastikan pertumbuhan yang dipupuk menerusi proses pemulihan diagihkan secara sama rata, untuk mengelakkan peningkatan jurang pendapatan dan perpecahan serta perbezaan pendapat yang serius dalam masyarakat kita,” katanya.Selain itu, jaringan keselamatan sosial juga perlu diperkukuh untuk membina semula kehidupan serta memulihkan martabat dan nilai kehidupan rakyat, katanya.Sejak Mac 2020, kerajaan telah menyediakan lapan pakej rangsangan ekonomi bernilai RM530 bilion dan perbelanjaan fiskal berani dengan memperuntukkan lebih RM80 bilion untuk membantu secara langsung kepada lebih 20 juta rakyat Malaysia dan lebih 500,000 perniagaan.Beliau berkata rakyat Malaysia perlu bersiap sedia untuk menjadi masyarakat kental Covid-19 kerana penyakit itu kemungkinan akan kekal sebagai endemik dalam masyarakat walaupun selepas pandemik berakhir.“Pelan Pemulihan Negara (PPN) menyediakan pelan tindakan bagi negara untuk keluar daripada pandemik dengan selamat dan bersistematik.“Perlu juga ditekankan bahawa pelan itu adalah dinamik, fleksibel dan berupaya untuk berevolusi. Ia akan terus mengambil kira dan memberi tumpuan kepada perkembangan saintifik global,” katanya.


Ketua PBB gesa pihak bertelagah di Sudan kembali ke meja rundingan

Setiausaha Agung Pertubuhan Bangsa-Bangsa Bersatu (PBB), Antonio Guterres menggesa anggota Majlis Keselamatan dan negara anggota PBB yang lain serta organisasi serantau yang berpengaruh supaya menekan pihak-pihak yang terlibat dalam konflik di Sudan meredakan ketegangan dan "kembali ke meja rundingan" dengan segera .
Berucap pada Majlis Keselamatan PBB pada Selasa, Guterres berkata pihak-pihak dalam konflik mesti menghormati gencatan senjata 72 jam yang diuruskan oleh Amerika Syarikat dan bersatu dalam menamatkan permusuhan.
Beliau berkata pemimpin Sudan mempunyai tanggungjawab untuk mengutamakan kepentingan rakyat.
"Konflik ini tidak akan dan tidak boleh diselesaikan di medan perang – dengan kematian rakyat Sudan.
"Rakyat Sudan telah menyatakan hasrat mereka dengan jelas. Mereka mahukan keamanan dan pemulihan pemerintahan awam melalui peralihan kepada demokrasi," katanya seperti dilaporkan Agensi Anadolu.
Guterres berkata keganasan dan huru-hara 10 hari lepas sangat menyayat hati, sambil menambah kesan daripada "perang berskala penuh yang berpanjangan tidak boleh dibayangkan."
Menyedari bahawa Sudan bersempadan dengan tujuh negara, yang kesemuanya telah menyaksikan konflik dan pergolakan awam, beliau berkata "ia adalah pintu masuk ke Sahel, di mana ketidakamanan dan ketidakstabilan politik memburukkan lagi situasi kemanusiaan yang sudah menjadi bencana."
"Pergelutan kuasa di Sudan bukan sahaja meletakkan masa depan negara itu dalam risiko malah boleh merebak merentasi sempadan dan menyebabkan penderitaan yang amat besar selama bertahun-tahun dan membantutkan pembangunan selama beberapa dekad," kata Guterres.
Beliau berkata "perbalahan mesti dihentikan segera sambil menekankan perlunya "usaha berhabis-habisan untuk menuju keamanan berkekalan."
"Saya menyeru pihak-pihak yang terlibat dalam konflik, Jeneral Abdel Fattah al-Burhan dan Mohamed Hamdan Daglo 'Hemedti,' dan Angkatan Bersenjata Sudan dan Rapid Support Forces meletakkan senjata."
Berikutan konflik yang tercetus di Sudan antara Angkatan Bersenjata Sudan (SAF) dan Rapid Support Forces (RSF) pada 15 April, Amerika Syarikat mengumumkan pada hari Isnin bahawa pihak yang bertelagah bersetuju untuk mematuhi gencatan senjata tiga hari di negara Afrika Utara itu.
Setakat pagi Selasa, sekurang-kurangnya 427 orang terbunuh dan lebih 3,700 cedera di Sudan.


KKM setuju kurangkan denda dalam RUU kawalan tembakau

Kementerian Kesihatan (KKM) bersetuju meminda kuantum denda bagi kesalahan dilakukan generasi yang lahir pada 1 Jan 2007 dan seterusnya atau dikenali Generasi Penamat (GEG) dalam Rang Undang-Undang (RUU) Kawalan Produk Tembakau dan Merokok 2022 kepada RM500 atau perintah khidmat masyarakat berbanding peruntukan asal sebanyak RM5,000.
Menterinya Khairy Jamaluddin berkata ia susulan perbincangan dan persetujuan serta kompromi secara bersama antara KKM dan Jawatankuasa Pilihan Khas Hal Ehwal Wanita dan Kanak-Kanak dan Pembangunan Sosial Parlimen.
“Bagi memastikan akta yang berkuat kuasa selepas ini tidak dilihat bersifat punitif, kesalahan yang dilakukan golongan GEG hanya menetapkan denda maksimum RM500 atau khidmat masyarakat malah apa-apa kesalahan yang dilakukan golongan ini akan terlebih dahulu ditawarkan kompaun,” katanya ketika membentangkan rang undang-undang itu bagi bacaan kali kedua di Dewan Rakyat semalam.
Beliau berkata KKM juga bersetuju melakukan pindaan dalam peringkat Jawatankuasa Dewan Rakyat untuk menghalang pemeriksaan badan dilakukan ke atas mana-mana individu yang belum mencapai usia 18 tahun.
Selain itu, katanya peruntukan bagi kesalahan pemilikan apa-apa produk tembakau, bahan merokok, produk pengganti tembakau atau peranti merokok juga akan dipinda.


Zahid isytihar cukup SD ahli Parlimen Umno untuk tumbangkan Muhyiddin

Majlis Kerja Tertinggi Umno hari ini mengatakan ia memilliki surat akuan bersumpah yang cukup daripada ahli-ahli Parlimennya untuk menarik balik sokongan terhadap Muhyiddin Yassin, mengatakan perdana menteri sudah hilang majoriti untuk kekal berkuasa.Presiden Umno Ahmad Zahid Hamidi pada sidang media hari ini berkata surat akuan bersumpah (SD) tersebut akan diserahkan kepada Yang di-Pertuan Agong.“Surat akuan ahli-ahli Parlimen Umno yang mencukupi angka bagi menzahirkan penarikan sokongan terhadap Tan Sri Dato’ Haji Mahiaddin bin Haji Md Yasin sebagai perdana menteri telahpun dipersembahkan kepada KDYMM Yang di-Pertuan Agong, sekaligus menunjukkan kepimpinan beliau sudah hilang majoriti dan keabsahan selaku ketua kerajaan,” kata Zahid dalam sidang media yang turut dihadiri timbalannya, Mohamad Hasan dan penasihat Umno Tengku Razaleigh Hamzah dan bekas presiden Najib Razak.Zahid berkata penambahan akuan sumpah ahli-ahli Umno yang lain akan diserahkan kepada Agong dalam sesi mengadap akan datang.Zahid turut berkata Umno berpandangan keputusan Muhyiddin untuk membahaskan ordinan darurat pada September menyanggahi titah Agong.


Agong mahu kemelut politik dihentikan ketika harungi pandemik, kata Anwar

Pengerusi Pakatan Harapan Anwar Ibrahim berkata Yang di-Pertuan Agong menasihatkan pemimpin-pemimpin politik supaya berubah dan mengadakan persefahaman rentas parti dalam usaha negara melawan pandemik Covid-19.“Yang di-Pertuan Agong beritahu tentang lunas-lunas Perlembagaan dalam mencari calon yang mendapat sokongan majoriti ahli Parlimen.“Tetapi bentuk politik harus berubah. Maknanya yang menang itu, tidak seperti apa yang pernah berlaku, tekan yang kalah. Perlu ada penggarap kekuatan semua parti dengan semangat persefahaman baru, muafakat baru berkerjasama mengharungi Covid-19 dan mengangkat ekonomi negara,” kata Anwar kepada pemberita selepas mengadap Yang di-Pertuan Agong di Istana Negara hari ini.Beliau berkata semua pemimpin parti politik menghadiri sesi mengadap Agong tersebut dan turut dihadiri timbalannya, Sultan Perak Sultan Nazrin ShahAnwar berkata Agong memberitahu pemimpin parti untuk muafakat dalam membentuk persefahaman bersama.Sesi mengadap Agong hari ini diadakan susulan peletakan jawatan perdana menteri oleh Muhyiddin Yassin semalam sekali gus mengakhiri 18 bulan pentadbiran kerajaan Perikatan Nasional (PN).Keputusan peletakan jawatan beliau itu diambil susulan kempen untuk menggulingkan kerajaan diketuai Anwar, Presiden Umno Ahmad Zahid Hamidi dan bekas perdana menteri Najib Razak digiatkan.Kesemua 220 ahli Parlimen mempunyai tempoh sehingga 4 petang esok untuk menyerahkan calon pilihan mereka sebagai perdana menteri untuk menubuhkan kerajaan sebagai sebahagian usaha Agong melantik perdana menteri baru yang pada hematnya mempunyai sokongan majoriti.


Kerajaan tak bertolak ansur dengan kilang, premis perniagaan langgar peraturan, kata TPM

Kilang dan premis perniagaan yang melanggar peraturan dan prosedur operasi standard (SOP) ditetapkan akan berhadapan tindakan tegas termasuk diarah tutup serta-merta sebagai usaha menangani pandemik Covid-19.Timbalan Perdana Menteri Ismail Sabri Yaakob berkata kerajaan tidak akan bertolak ansur lagi terhadap kilang dan premis perniagaan berkenaan yang gagal mematuhi peraturan.“Kita akan melakukan ‘perang’ habis-habisan dalam melawan (penularan pandemik) Covid-19 dan mengambil tindakan tegas kepada kilang dan premis perniagaan yang berdegil,” katanya menerusi catatan di Facebook rasminya hari ini.Semalam, Ismail dalam catatan di Facebook memaklumkan terdapat 108 kilang dan premis perniagaan yang gagal mengikut SOP diarah tutup serta-merta dalam tempoh dua hari.Ia melibatkan 56 kilang dan premis perniagaan yang diarah tutup pada Khamis manakala baki 52 pada Jumaat.


Saya tunggu di Mazar-i-Sharif

“Jika Afghan itu maksudnya Pashtun, kami Hazara”, demikian saya masih mengingat kata-kata Hussein saat dia mendampingi saya menyeluruhi Masjid Biru di Mazar-i-Sharif.Hussein kemudian menambah, “Mereka, Afghan atau Pashtun adalah kumpulan etnik terbesar yang menganggotai Taliban. Mereka menjadikan kami Hazara sasaran.”Angin kering bertiup melanggar wajah kami. Kulit saya serasa kering oleh iklim separa gersang yang berhembus dari pergunungan. “Dr mahu masuk ke dalam masjid?”Saya merenung Hussein yang matanya sepet, rambutnya kecoklatan dengan muka mendung yang terisi budi.Saya mengangguk, tanda akur dan tentu sekali mengharap untuk dibimbing di kompleks Hazrat Ali Mazar yang agak besar itu.Hussein, saya kenali saat mengisi kesempatan sebagai pensyarah tamu di Balkh University.Siswa Kejuruteraan di universiti ketiga terbesar di Afghanistan, dia memberitahu saya, dia meminati sastera.Sebagai menggalakkan saya menekankan, “Ya, jurutera yang membaca puisi adalah jurutera yang paling baik pada zamannya.”Menerusi Hussein lah saya belajar sejarah Afghanistan yang tiada dalam brosur yang disediakan dalam penerbangan dari Delhi ke Kabul.“Afghanistan yang diketahui orang hari ini diasaskan oleh Raja Emir Abdur Rahman dalam tahun 1900. Sebelum 1880, wilayah tengah Afghanistan adalah sebuah negeri berlainan. Namanya Hazaristan atau Hazarajat dan ia tidak pernah menjadi sebahagian Afghanistan. Bahawa negeri bernama Afghanistan itu adalah negeri miliknya orang Pashtun, dan Tajik. Seorang penyair Pashtun Khushal Khattak (1613 -1689) menyebut-nyebut begini; “Seorang Afghan itu adalah Pashtun dan Pashtun itu Afghan. Pancung mereka yang mengatakan selainnya.”Penyair macam apa demikian rasis, tingkah saya menuntut kewarasan sewaktu kami menghirup teh panas di Bazar Mazar, di sela perajut permaidani, dan penjual roti daging unta yang bau hamisnya terapung melekat pada baju saya.“Dan siapa orang Hazara, mengapa kalian dijadikan sasaran?”Hussein tidak membalas, dia hanya merenung riak permukaan tehnya yang berkocak kecil.Sebetulnya saya tidak perlu pun menyoal sebegitu.Kaum Hazara selalu disebut-sebut sebagai keturunan tentera Genghis Khan.Ini mungkin terserlah lebih lagi pada penampilannya yang agak Asia.Lebih berbeza, orang Hazara mengambil Parsi sebagai bahasa atau dialek Hazaragi, segelintirnya menggunakan bahasa semacam Turkic juga dikenali sebagai “Moghul”.Bukan sahaja budaya dan ciri rupa paras yang berbeza, kepercayaan mereka juga sangat bertentangan dengan orang Pashtun dan Tajik (bangsa Afghan).Sebahagian besar Hazara adalah bermazhab Syiah.Manakala Pashtun itu Sunni.Mereka menghuni wilayah sejauh Ghazni hingga ke Herat.Mereka, Hazara sekitar 15 peratus populasi Afghanistan, sesetengah perangkawan (UN Bonn Conference 2001) memberikan jumlah 19 peratus, orang Hazara percaya jumlah mereka lebih dari itu, sekitar 25 peratus.Sehingga 1880, Hazara adalah sekitar 67 peratus penghuni wilayah yang dinamai Afghanistan.Apakah yang berlaku, mengapa angka mereka susut mendadak sekali?“Pembunuhan,” sahut Hussein menahan sendu.Saya menelan liur.Seekor merpati terbang rendah di kepala.Kami berwudhu dan masuk dalam ruang legar masjid.Selesai sembahyang sunat saya menghayati reka bentuk dalaman Masjid Biru.Hussein di sisi.Saya melihat di matanya ada sejarah bangsa Hazara selaku penternak unta, penjinak kuda dan kaldai, dan juga timpaan derita saudagar Laluan Sutera yang menempuh India dan Asia Tengah menerusi Bamiyan (tempatnya berhala Buddha yang dibom Taliban 1.0).Orang Hazara lama dahulu hidup bebas tanpa ketua, sehinggalah disatukan oleh seorang tokoh agung, Mir Yazdan Baksh (sekitar 1800 masehi).Kehebatan Mir Yazdan Baksh menggerunkan Raja Afghan Dost Mohammad Khan.Tambah ketika itu bangsa Hazara lebih ramai.Khan mengundang seorang pemuka Hazara (dikenal sebagai Yazdan) ke Kabul konon untuk menghulurkan tangan atas nama Islam.Khan malah bersumpah dengan al-Quran.Akan tetapi sebaik tiba di Kabul, Yazdan dan pasangannya diserkup dan dikurung.Panjang cerita, diringkaskan, Yazdan dan isterinya bagaimanapun dapat melarikan diri.Ini adalah insiden pertama mendiam dan menekan Hazara oleh orang Afghan.Penaklukan Hazaristan bagaimanapun disempurnakan oleh Raja Abdur Rahman Khan pada tahun 1888 Masehi.Sebagai seorang Sunni ekstremis, beliau mengisytiharkan Hazara bukan beragama Islam dan memulai kempen pembunuhan orang Hazara.Rahman Khan menghimpunkan semua puak Pashtun dan membuat perjanjian, “Setiap kepala orang Hazara yang dipenggal akan menjadi milikku, manakala harta dan tanah orang Hazara yang dikorban menjadi milik kamu”.Perjanjian ala Pagan itu membolehkan sekelip mata angka orang Hazara menurun.Ini kerana mereka dipadam dengan pembunuhan.Perlahan-lahan banyak wilayah dari negeri Hazara menjadi milik Pashtun.Penaklukan Hazaristan penuh kekejaman.Wanita Hazara diperkosa dan dikahwini paksa.Orang Hazara juga dipaksa mencaci Saidina Ali (yang dianggap sebagai Imam pertama oleh orang Syiah), kaum lelaki yang remaja ditangkap dan zakar mereka dibakar, agar tiada berketurunan.Cukai tinggi pula dikenakan kepada peniaga Hazara.Untuk seketika bangsa Hazara tidak melawan.Harinya tiba apabila seorang perempuan Hazara dirogol oleh 33 orang askar Afghan di sebuah desa.Peristiwa itu keterlaluan dan mendorong pemberontakan di Mazar-I-Sharif.Abdul Rahman panik, lantas menghimpunkan semua agamawan Sunni di Afghanistan dan mengisytiharkan Syiah adalah kafir dan memerangi mereka adalah jihad.Pemberontakan kaum Hazara dipatahkan dan ramai antara mereka dijual menjadi hamba di Kabul.Ada yang dijual sedemikian murah dengan harga 10 genggam gandum.Dengan mata bergenangan air, Hussein menjelaskan, “Terdapat sebuah jambatan di Kabul yang dinamai “Pul e Yak Piasagi” atau “Jambatan Satu Paisa” kerana anak yatim Hazara dijual dengan harga satu paisa di sini.Sejak itu Hazaristan menjadi bahagian dari Afghanistan.Orang Hazara diangkut dan dipindahkan ke pelbagai daerah dalam Afghanistan.Ramai yang tidak tahan, terpaksa berhijrah ke Quetta, India.Ada yang melarikan diri ke Iran.Orang Hazara yang diperhambakan di Kabul dikenali sebagai Hazara Kabuli, dan dipaksa menganut mazhab Sunni.Tanah-tanah Hazara diberikan kepada puak Pashtun, dan wanita Hazara dijadikan hamba seks.Pada tahun 1893 misalnya, 47 orang wanita Hazara terjun dari puncak gaung untuk mengelak diri dari kehormatan mereka dicabul dan dimiliki oleh askar Afghan.Kisah menyedihkan itu diingatkan dalam sebuah peribahasa Parsi, “Sag e Afghan kas Dara adam e Hazarah nah” “Anjing Pashtun ada pelindungnya, tetapi orang Hazara tak punya siapa.”Hanya pada tahun 1923, perhambaan terhadap orang Hazara dimansuhkan oleh Inggeris.Islam membunuh Islam, Inggeris juga yang menghentikannya.Pun sehingga tahun 1970-an, orang-orang Hazara terus dijadikan mangsa.Senjata rogol adalah yang paling selalu digunakan.Malah ada orang Afghan percaya, memperkosa 40 orang wanita Hazara akan dapat mensucikan dosa seumur hidup mereka.Pada tahun 1998, ketika Taliban memasuki Mazar-i-Sharif, lapan ribu orang Hazara disembelih di kota itu.Penguasa Taliban, Mullah Manon Niazi, gabenor Mazar-i-Sharif, membuat ucapan di Masjid Biru dan disiarkan di radio: “Di mana pun kalian, kami akan memburu dan membunuh kalian. Jika kalian bersembunyi di atas, kami akan menarik kaki kalian. Kalau kalian bersembunyi di bawah, kami akan menarik hujung rambut kalian supaya terbit ke atas.”Niazi memilih tahanan Hazara yang diingininya setiap hari untuk disumbat ke dalam tong kematian, sebuah tong yang digunakan untuk melemaskan orang Hazara.Manakala Mullah Musa, Pengarah Kesihatan Taliban di Mazar-i -harif akan meronda hospital sehari sekali untuk membunuh 10 orang pesakit atau pengunjung mereka dari kalangan Hazara.Malah perkarangan Masjid Biru pernah menyaksikan 300 orang Hazara ditembak mati oleh Maulawi Mohammed Hanif, seorang komander Taliban.Ketika Taliban dikalahkan sementara, Amerika dan tentera Nato menduduki Afghanistan, dan di bawah pemerintahan Hamid Karzai, Hazara diberikan hak setara.Pun, diskriminasi ratus tahun tidak dapat memadam penindasan orang Afghan (Pashtun dan Tajik) terhadap Hazara.Terbiasa menindas, Pashtun memandang Hazara seakan haiwan.Peluang untuk Hazara masih kecil.Malah dalam kepuk wang dana dan bantuan antarabangsa untuk Afghanistan, Hazara selalu terlepas peluang; dan korupsi sesama Pashtun dan Tajik menyebabkan Hazara sering ketinggalan.Saya masih ingat angin kering yang bertiup dan menimpa muka saya di luar Masjib Biru di Mazar-i-Sharif.Saya masih ingat wajah syahdu Hussein.Mendengar kisah rawan itu saya hilang kata-kata, saya hanya mampu melafazkan; “Saudaraku satu hari kelak semua kejahatan ke atas kalian akan dapat ditebus. Mereka yang mati secara zalim akan bangkit kembali. Mereka akan menuntut bela. Ya, di akhirat mereka pasti dihukum dan diazab, tetapi sebelum itu hak mereka yang terbunuh secara jahat pasti diberi sempat.”Kami duduk di perkarangan Hazrat Ali Mazar, memerhatikan burung merpati melayah rendah, mematuk dedak yang ditabur pengunjung.Hazrat Ali di Mazar-i-Sharif, Afghanistan.“Dr, tahu tidak yang Hazrat Ali Mazar ini mitos dipercayai orang Sunni Afghan. Kami Syiah Hazara percaya Imam Ali syahid dan disimpan di Najaf, Iraq. Namun orang Sunni Afghan yakin yang setelah Imam Ali syahid, seekor unta membawa jenazah Imam untuk dilarikan. Supaya jenazah baginda tidak dirosakkan Khawarij dan juak Muawiyah. Maka Sunni Afghan yakin di Hazrat Ali Mazar inilah Saidina Ali, menantu Rasulullah saw dikebumikan.”Saya memegang lengan Hussein, “Maafkan saya. Maafkan Sunni yang tidak pernah mempertahankan nasibmu kawan. Saya malu, saya jijik dengan penindasan.”Hujung musim gugur 2007.Saya mengikuti rombongan ke Bamiyan hujung minggu itu.Hussein melambai-lambai dari bawah bas. “Saya tidak dapat ikut sekali Dr, ibu saya kanser, perlu dijaga. Saya tunggu kepulangan Dr di Mazar-i-Sharif.”Suara Hussein agak kambuh di bawah leter dan ketar enjin bas yang usang.Saya masih ingat mata beningnya yang sepet dan kecil itu.Saya membalas lambaiannya dari jendela yang terbuka.“Dr mesti pulang ya…” teriak Hussein lebih beria, “Saya mahu belajar mengarang, saya mahu menulis kisah orang Hazara. Tidak memadai apa yang dinukilkan Khaled Hosseini dalam novel-novelnya.”Saya tidak ingat apa jawapan balas saya.Mungkin saya hanya mengangguk.Saya tahu saya akan menemuinya kembali, kerana masih ada tiga minggu berbaki sebagai pensyarah tamu di kampus Balkh.Akan tetapi semua yang lalu itu menjadi memori mengejutkan.Bas kami ke Bamiyan diserang hendap sisa Taliban Saya dipukul buntut raifal.Saya tak begitu mengingat insiden berdarah tersebut.Sewaktu sedar, saya dalam pesawat tentera Nato menuju Tashkent, Uzbekistan.Begitu saja hubungan saya dan Hussein terputus.Tiada emel.Lama saya mencari beliau.Saya menyelongkar media sosial, dia tiada.Lagipun ada berapa ribu Hussein Hazara di alam maya.Beberapa teman aktivis di United Nations ada membantu, tetapi semua gagal.Mungkin saya sendiri kurang gigih bersungguh.Sehinggalah Ogos 2020, tahun lalu, seorang diplomat Iran menelefoni saya dari Herat. “Dr Tehrani kenal Hussein Royesh? Ini ada berita dari serangan ISIS-K terhadap wad bersalin hospital Médecins Sans Frontiéres di Kabul, Afghanistan.”Jantung saya bagai direntap, saya tahu serangan ISIS pada 12 Mei 2020 itu mengambil nyawa 15 orang ibu Hazara di wad bersalin.Lima daripada mereka betul-betul sedang melahirkan anak, ditembak bertubi-tubi.Media tidak menyebut mereka Hazara.Media hanya menyebut mangsa adalah wanita Afghan.“Encik Royesh kehilangan isteri dan anaknya dalam kejadian itu.”Ya Allah, Ya Nabi, Ya Ali.“Di mana Hussein?” Saya menggeletar.Suara diplomat Iran berat di hujung gagang. “Dia selamat. Dia cuma mahu saya memesankan, yang dia masih menunggu Dr Tehrani. Dia minta saya menyampaikan salam dan memberitahu begini, ‘Saya tunggu di Mazar-i-Sharif’. Itu pesannya…itu pesan Hussein Royesh.”Air mata saya berlinangan tanpa sedar, ada sebutir jernih bergayut di hujung janggut saya yang kekelabuan.


Kes harian lepasi 4,800 jangkitan, 12 lagi terkorban

4,896 kes baru Covid-19 direkodkan semalam menjadikan jumlah keseluruhan sebanyak 4,719,394 kes.
Sebanyak 2,979 pesakit turut dilaporkan sembuh, menjadikan jumlah keseluruhan kes sembuh sebanyak 4,638,716.
Ketika ini, 44,622  kes aktif direkodkan, dengan 42,942 atau 96.2% daripadanya sedang menjalani kuarantin kendiri.
Dalam pada itu, 35 (0.1%) kes kini berada di pusat kuarantin sementara 1,577 (3.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 68 kes dan 37 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64.9% dengan kes Covid-19 merangkumi 18.1%.
12 lagi kematian dilaporkan termasuk enam kes kematian sebelum tiba di hospital menjadikan kes keseluruhan sebanyak 36,056 orang.


Afrika Selatan dilanda gelombang ketiga Covid-19

Afrika Selatan kini dilanda gelombang ketiga jangkitan Covid-19 selepas merekodkan 9,149 kes baru dalam tempoh 24 jam lalu, memetik data Institut Penyakit Berjangkit Kebangsaan (NICD) pada Khamis.NICD berkata sejak tujuh hari lalu, rata-rata kes yang dicatatkan melebihi 5,000, lapor Anadolu.“Terdapat peningkatan 844 kemasukan pesakit ke hospital dan 127 lagi kematian dilaporkan sepanjang 24 jam lalu,” kata NICD.Wilayah Gauteng, merangkumi Johannesburg dan Pretoria adalah penyumbang terbesar kes baharu iaitu sebanyak 61%.Diikuti pusat pelancongan Cape Barat menyumbang 10% kes sementara wilayah Free State dan North West menyumbang enam peratus.Secara keseluruhan Afrika Selatan merekodkan kes Covid-19 tertinggi di benua itu dan setakat ini seramai 12,044,072 orang sudah menjalani ujian saringan.


Khemah besar PH ada tikus, kucing, kata PAS

Presiden PAS Abdul Hadi Awang hari ini berkata partinya enggan menyertai strategi “khemah besar” yang dianjurkan Pakatan Harapan (PH), menyifatkan wujud “tikus dan kucing” yang saling bercakaran antara satu sama lain dalam gabungan pembangkang itu. Dalam laporan Utusan Online, Hadi berkata PAS kekal dengan pendirian menyokong pendekatan “perpaduan ummah” dalam menghadapi pilihan raya umum (PRU) yang akan datang.“PAS ada kumpulan sendiri dan kita masih terus melaksanakan agenda perpaduan ummah. “Kita tidak ikut khemah besar kerana di dalamnya ada tikus, kucing dan macam-macam. Kita bukan khemah, kita bawa agenda perpaduan ummah,” katanya seperti dilaporkan.Hadi sebelum ini beberapa kali menegaskan PAS akan kekal mengangkat agenda Muafakat Nasional yang dimeterai pada 2019 bersama Umno ketika mereka menjadi pembangkang selepas kalah dalam PRU14.PAS juga merupakan parti komponen Perikatan Nasional (PN) yang dipimpin Presiden Bersatu Muhyiddin Yassin ketika gabungan itu memimpin kerajaan pada 2020.Pendirian Hadi yang tegas untuk tidak bersama PH dalam menghadapi PRU15 turut didukung pemimpin lain PAS termasuk Menteri Besar Kedah Muhammad Sanusi Md Nor.Minggu lalu, ahli Parlimen Marang itu berkata hubungan kerjasama antara PAS dengan PH sudah lama berakhir dan tidak akan berulang kembali.“Kenyataan setiausaha agung (tiada sebarang kerjasama) sudah cukup. Kita masih kerjasama dengan PN… kerjasama dengan PN, kerjasama dengan kerajaan.“Tak ada (kerjasama dengan PH)… tak berlaku,” katanya.


Putrajaya beri amaran kompaun RM100,000 kepada syarikat langgar SOP Covid-19

Putrajaya hari ini memberikan amaran hukuman lebih keras menggunakan kuasa darurat untuk kesalahan berkait prosedur operasi standard (SOP) kesihatan, mengatakan Jabatan Peguam Negara sedang meneliti cadangan itu.Menteri Kanan (Keselamatan) Ismail Sabri Yaakob berkata, ia bakal menyaksikan kompaun berlipat kali ganda daripada RM1,000 yang dikenakan sekarang.“Kompaun kepada syarikat mungkin ditambah, sekarang RM1,000 kepada mungkin kepada RM100,000,” katanya pada sidang media di Kuala Lumpur hari ini.Katanya, sebaik sahaja peguam negara memberikan lampu hijau, kompaun itu akan berkuat kuasa serta-merta.Darurat yang diisytiharkan minggu lepas memberikan kuasa kepada kerajaan untuk menggubal undang-undang baru untuk memerangi pandemik Covid-19.Ismail berkata, hukuman yang dikenakan mengikut undang-undang sedia ada terlalu lembut.“Kita dapati bahawa salah satu perkara yang menyebabkan kegagalan pematuhan kerana undang-undangnya, dari segi hukumannya, begitu rendah.”Katanya, mengikut Akta Pencegahan dan Pengawalan Penyakit Berjangkit 1988 (Akta 342), mereka yang melanggar SOP termasuk perniagaan yang beroperasi melebihi waktu ditetapkan PKP, hanya dikenakan kompaun RM1,000.“Ramai yang menganggap RM1,000 itu terlalu rendah bagi syarikat-syarikat dan perniagaan.“Kita pernah menyaman satu syarikat kepada satu syarikat yang melanggar SOP yang menyebabkan pekerja kilangnya ramai yang didapati positif. Dan ramai rakyat yang marah kepada kita kerana denda hanyalah RM1,000. Tetapi ini tidak dapat dielakkan kerana akta menetapkannya.“Bagaimanapun, sewaktu darurat ini, kita boleh meminda dan menambahkan lagi kompaun,” katanya.


CITF, polis dan ATM jalin kerjasama siasat dakwaan vaksinasi palsu

Badan Bertindak Imunisasi Covid-19 (CITF) hari ini mengumumkan kerjasama pihaknya bersama polis dan Angkatan Tentera Malaysia (ATM) bagi menyiasat beberapa dakwaan suntikan vaksin palsu oleh petugas kesihatan.“CITF memandang berat tentang beberapa dakwaan mengenai suntikan vaksin Covid-19 di pusat pemberian vaksin (PPV) yang menjadi tular di laman media sosial.“Pihak polis kini sedang menjalankan siasatan. Sebarang perkembangan mengenai perkara ini,” kata badan itu dalam sebuah kenyataan hari ini.Menurut CITF antara kes yang diterima pihaknya adalah melibatkan PPV Kem Lapangan Terbang Sungai Petani.“Vaksinasi di PPV tersebut dilaksanakan oleh petugas daripada Rumah Sakit Angkatan Tentera (RSAT) di kem tersebut.“Satu siasatan telah dijalankan oleh pihak ATM mengenai kejadian tersebut di mana individu-individu yang terlibat telah dipanggil untuk memberi penjelasan. Tindakan tatatertib telah diambil ke atas petugas vaksinasi tersebut.Dua lagi dakwaan suntikan palsu dimaklumkan kepada CITF berlaku di PPV Mitec dan PPV Bangi Avenue Convention Centre.Menurut CITF, pihak polis kini sedang menjalankan siasatan berhubung dakwaan berkenaan.Sebelum ini, media melaporkan beberapa dakwaan serupa termasuk di PPV Sibu, Sarawak dan di sebuah PPV di Banting, Selangor.Kementerian kesihatan (KKM) berkata pihaknya juga turut menjalankan siasatan dalaman berhubung dakwaan berkenaan.


Jumlah kematian Covid-19 di seluruh dunia lepasi 4.5 juta

Jumlah kes Covid-19 di seluruh dunia telah melepasi 216.3 juta, manakala jumlah kematian melebihi 4.5 juta, lapor Sputnik.Menurut data terbaharu Universiti Johns Hopkins, pada 03:30 GMT Isnin, terdapat 216,356,046 kes disahkan di dunia dan angka kematian pula berjumlah 4,500,309.Sejak mula dikesan pada Mac 2020, Amerika Syarikat (AS) paling teruk terjejas berbanding negara lain, dengan lebih 38.7 juta rakyatnya telah dijangkiti dan meragut lebih 637,500 nyawa.Menurut pakar penyakit berjangkit terkemuka AS, Anthony Fauci, negara itu mencatat kematian akibat Covid-19 lebih tinggi berbanding angka rasmi yang dilaporkan.Sementara itu data Pusat Kawalan dan Pencegahan Penyakit (CDC) mendapati purata harian kes baru di AS meningkat kepada lebih 151,000 dan lebih 48% orang Amerika belum lengkap divaksin.